Pinapahalagahan Mo Daw na Marhay an Tataramon nin Diyos? | Pag-aadalan\nBASAHON SA Acholi Afrikaans Albanian Aleman American Sign Language Amharic Angolan Sign Language Arabic Argentinean Sign Language Armenian Armenian (West) Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Brazilian Sign Language British Sign Language Bulgarian Catalan Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Chiyao Chuvash Cibemba Cinyanja Colombian Sign Language Croatian Czech Czech Sign Language Dangme Danish Digor Dutch Ecuadorian Sign Language Efik English Español Estonian Ewe Fijian Finnish Finnish Sign Language Fon French Sign Language Ga Georgian German Sign Language Griego Guarani Gujarati Gun Hapon Hausa Hebreo Hiligaynon Hindi Hiri Motu Hungarian Hungarian Sign Language Ibanag Icelandic Igbo Iloko Indian Sign Language Indonesian Indonesian Sign Language Isoko Italian Sign Language Italiano Japanese Sign Language Jula Kabiye Kannada Kikamba Kikaonde Kikuyu Kinyarwanda Kirghiz Kiribati Kirundi Kongo Korean Sign Language Koreano Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lhukonzo Lingala Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mexican Sign Language Mingrelian Mixe Mongolian Moore Motu Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguayan Sign Language Persian Peruvian Sign Language Polish Polish Sign Language Portuguese Portuguese Sign Language Pranses Punjabi Quechua (Bolivia) Romanian Runyankore Ruso Russian Sign Language Samoan Sango Sepedi Serbian Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Solomon Islands Pidgin South African Sign Language Spanish Sign Language Sranantongo Swahili Swahili (Congo) Swati Swedish Tagalog Taiwanese Sign Language Tajiki Tamil Tatar Telugu Tetun Dili Thai Tigrinya Tiv Tok Pisin Tsonga Turkish Turkmen Tuvaluan Twi Tzotzil Ukrainian Urdu Urhobo Uzbek Venda Venezuelan Sign Language Vietnamese Waray-Waray Welsh Wolaita Xhosa Yoruba Zande Zapotec (Isthmus) Zimbabwe Sign Language Zulu\n‘Kan akuon nindo an tataramon nin Diyos, inako nindo iyan [sa kun ano talaga iyan, bilang] tataramon nin Diyos.’—1 TES. 2:13.\nAno an isinasadol kan Bibliya mapadapit sa pagkontrol sa satong emosyon?\nTaano ta masasabi niyato na naghihiro an karwahe ni Jehova?\nPaano mo maipapahiling na lubos mong sinusuportaran an organisasyon ni Jehova?\n1-3. Paano posibleng nagkaigwa nin dai pagkakauyon si Euodias asin si Sintique, asin paano malilikayan an arog kaiyan na mga problema? (Hilingon an ritrato sa itaas.)\nPINAPAHALAGAHAN na marhay kan mga lingkod ni Jehova an sadiri Niyang banal na libro, an Bibliya. Huling bako kitang perpekto, gabos kita natatawan kun minsan nin konseho hali sa Kasuratan. Ano an reaksiyon niyato diyan? Pag-isipan an mga Kristiyanang si Euodias asin Sintique kan inot na siglo. Nagkaigwa nin grabeng dai pagkakauyon an duwang linahidan na babaying ini. Taano? Mayong sinasabi an Bibliya. Pero bilang halimbawa, imahinaron ta an sarong posibleng nangyari.\n2 Ipamugtak na inimbitaran ni Euodias sa harong niya an nagkapirang kapagtubod tanganing magkakan asin magtiripon-tipon. Dai inimbitaran si Sintique. Kan huri, nabaretaan kaini an dapit sa nagin maugmang okasyon na idto. Tibaad nasabi ni Sintique: ‘Dai ako makatubod na dai ako inimbitaran ni Euodias! Paghuna ko amiga ko siya.’ Pagmati ni Sintique nainsulto siya, saka inisip niya na habo man talaga sa saiya ni Euodias asin na linilikayan siya kaini. Kaya nag-areglar man si Sintique nin pagtiripon-tipon sa harong niya asin inimbitaran an iyo man sanang mga tugang—apuwera ki Euodias! Posibleng naapektaran kan dai pagkakauyon ni Euodias asin ni Sintique an katuninungan kan bilog na kongregasyon. Pero, dawa mayong sinasabi an Bibliya, posibleng sinunod kan duwang sister na ini an mamumuton na sadol sa sainda ni apostol Pablo.—Fil. 4:2, 3.\n3 Nangyayari man minsan an arog kaiyan na sitwasyon sa mga kongregasyon kan banwaan ni Jehova ngunyan, na nagreresulta sa dai pagkakauyon nin mga magkakapagtubod. Pero, mareresolberan an arog kaiyan na mga problema o malilikayan pa ngani kun iaaplikar ta an sadol na yaon sa Tataramon nin Diyos, an Bibliya. Asin kun pinapahalagahan tang marhay an sadiring Libro ni Jehova, mamumuhay kita kauyon kan mga instruksiyon kaiyan.—Sal. 27:11.\nAN SADIRING LIBRO NIN DIYOS ASIN AN EMOSYON NIN TAWO\n4, 5. Ano an isinasadol sa sato kan Tataramon nin Diyos mapadapit sa pagkontrol sa satong emosyon?\n4 Bakong pasil na kontrulon an satong emosyon kun pagmati ta ininsulto kita o trinatar na bakong makatanusan. Nakakapangluya nanggad kun maraot an pagtratar sa sato huli sa kultura niyato, rasa, o itsura. Mas lalo kitang nakukulgan kun kapagtubod niyato an naggibo kaiyan! May sadol daw an Tataramon nin Diyos na makakatabang sa sato para makontrol niyato an satong emosyon?\n5 Sa kapinunan pa sana kan katawuhan, naobserbaran na ni Jehova an mga iginagawi kan mga tawo sa lambang saro. Tinatawan niyang atensiyon an satong mga namamatian asin ginigibo. Kun anggot kita o makulog an buot, puwede kitang makapagtaram o makagibo nin mga bagay na tibaad pagbasulan niyato sa huri. Sarong kadunungan nanggad na iaplikar an sadol kan Bibliya na kontrulon an satong kaanggutan asin dai tulos makulgan an buot! (Basahon an Talinhaga 16:32; Parahulit 7:9.) Daing duda na kaipuhan niyato gabos na maghinguwang magin mas mapagpatawad asin dai magin sobra kasensitibo. Para ki Jehova asin ki Jesus, seryosong bagay kun dai kita magigin mapagpatawad. (Mat. 6:14, 15) Kaipuhan mo daw na magin mas mapagpatawad asin mas kontrulon pa an saimong emosyon?\n6. Taano ta dapat kitang mag-ingat na dai magkaigwa nin raot nin buot?\n6 An tawong dai kinokontrol an saiyang emosyon parating maraot an buot. Kaya, tibaad rayuan siya kan iba. O puwede niyang maimpluwensiyahan an nagkapira sa kongregasyon na magraot man an buot. Dawa hinguwahon niyang itago an raot niya nin buot o maski ngani an saiyang kaanggutan, “mahahayag” pa man giraray sa kongregasyon an negatibong mga kaisipan na yaon sa saiyang puso. (Tal. 26:24-26) Puwedeng matabangan kan mga elder an siring na mga indibidwal na masabutan na mayo nin lugar sa organisasyon nin Diyos an raot nin buot asin kaanggutan. Malinaw ining ipinapahiling kan mahalagang marhay na sadiring Libro ni Jehova. (Lev. 19:17, 18; Roma 3:11-18) Minauyon ka daw digdi?\nGIRUMDUMON KUN PAANO KITA GINIGIYAHAN\n7, 8. (a) Paano ginigiyahan ni Jehova an daganon na kabtang kan saiyang organisasyon? (b) Ano an nagkapirang instruksiyon na yaon sa Tataramon nin Diyos, asin taano ta dapat niyatong sunudon iyan?\n7 Ginigiyahan asin pinapakakan ni Jehova an daganon na kabtang kan saiyang organisasyon paagi sa “maimbod asin mapagmansay na uripon” na nasa paggiya ni Cristo, “an payo kan kongregasyon.” (Mat. 24:45-47, NW; Efe. 5:23, NW) Arog kan namamahalang grupo kan inot na siglo, inako kan uripon na ini an Bibliya bilang an ipinasabong na tataramon o mensahe nin Diyos, asin pinapahalagahan nindang marhay iyan. (Basahon an 1 Tesalonica 2:13.) Ano an nagkapirang paggiya, o instruksiyon, an yaon sa Bibliya na diyan makikinabang kita?\n8 May instruksiyon sa sato an Bibliya na regular na mag-atender sa mga pagtiripon. (Heb. 10:24, 25) Sinasadol kita kaiyan na magkasararo sa katukduan. (1 Cor. 1:10) Sinasabi sa sato kan Tataramon nin Diyos na inuton sa satong buhay an Kahadian. (Mat. 6:33) Idinuduon man kan Kasuratan an satong paninimbagan saka pribilehiyo na maghulit sa harong-harong, sa pampublikong mga lugar, asin nin impormal. (Mat. 28:19, 20; Gui. 5:42; 17:17; 20:20) May instruksiyon an sadiring Libro nin Diyos sa mga elder na papagdanayon na malinig an saiyang organisasyon. (1 Cor. 5:1-5, 13; 1 Tim. 5:19-21) Ipinagbubuot man ni Jehova na dapat na magin malinig sa pisikal asin espirituwal an gabos na miyembro kan saiyang organisasyon.—2 Cor. 7:1.\n9. Ano an solamenteng ginagamit na pinakapaagihan tanganing tabangan kitang masabutan an Tataramon nin Diyos?\n9 Tibaad isipon kan iba na kaya nindang ipaliwanag an Bibliya dawa mayo an tabang nin siisay man. Pero, ninombrahan ni Jesus an ‘maimbod na uripon’ tanganing iyo an magin solamenteng pinakapaagihan sa pagtao nin espirituwal na kakanon. Puon 1919, ginagamit na kan pinamuraway na si Jesu-Cristo an uripon na ini tanganing tabangan an saiyang mga parasunod na masabutan an sadiring Libro nin Diyos asin masunod an mga instruksiyon diyan. Kun susunudon ta an instruksiyon na nasa Bibliya, mapagdadanay ta an kalinigan, katuninungan, asin pagkasararo sa satong kongregasyon. Marahay na ihapot niyato sa sadiri, ‘Makinuyog daw ako sa pinakapaagihan na ginagamit ngunyan ni Jesus?’\nNAGHIHIRO AN KARWAHE NI JEHOVA!\n10. Paano ilinadawan sa libro nin Ezequiel an langitnon na kabtang kan organisasyon ni Jehova?\n10 Paagi sa nasusurat na Tataramon ni Jehova, naaaraman ta an dapit sa langitnon na kabtang kan saiyang organisasyon. Halimbawa, tinawan si Ezequiel nin sarong bisyon na diyan an langitnon na kabtang kan organisasyon nin Diyos irinepresentar nin sarong langitnon na karwahe. (Ezeq. 1:4-28) Nakasakay si Jehova sa karwaheng ini, na minaduman kun sain ini padumanon kan saiyang espiritu. Dangan, ginigiyahan kan langitnon na kabtang kan saiyang organisasyon an daganon na kabtang kaiyan. Talagang naghihiro an karwaheng ini! Isipa na sana an dakul na ginibong pagbabago sa organisasyon kan nakaaging dekada—asin tandaan na si Jehova an nasa likod kan mga pagbabagong iyan. Madali nang laglagon ni Cristo asin kan banal na mga anghel an maraot na kinaban na ini, kaya marikas na naghihiro an karwahe ni Jehova pasiring sa pagbindikar kan Saiyang soberaniya asin pagpakangbanal kan Saiyang pangaran!\nNagpapasalamat nanggad kita sa kadakul na mga boluntaryo na daing kapagalan na nagtatrabaho sa mga proyekto nin pagtugdok! (Hilingon an parapo 11)\n11, 12. Ano an nagkapira sa mga naisasagibo kan organisasyon ni Jehova?\n11 Pag-isipan an mga naisasagibo kan daganon na kabtang kan organisasyon nin Diyos sa huring mga aldaw na ini. Pagtugdok. Ginatos na trabahador an sibot-sibot na nagtutugdok kan bagong headquarters kan Mga Saksi ni Jehova sa Warwick, New York, U.S.A. Sa pagdirehir kan Worldwide Design/Construction Department, rinibong boluntaryo man an maigot na nagtatrabaho tanganing makatugdok nin bagong mga Kingdom Hall asin mapahiwas an mga pasilidad nin mga sangang opisina. Nagpapasalamat nanggad kita sa kadakul na boluntaryo na daing kapagalan na nagtatrabaho sa mga proyektong iyan! Asin tandaan na binebendisyunan ni Jehova an mga parahayag kan Kahadian sa bilog na daga na mapakumbaba asin maimbod na nagkokontribwir kan kaya nindang itao tanganing makasuportar sa pinansiyal na pangangaipo kan siring na mga proyekto.—Luc. 21:1-4.\n12 Pagtutukdo. Pag-isipan an manlain-lain na paadalan na diyan tinutukduan nin Diyos an saiyang mga lingkod. (Isa. 2:2, 3) Igwa kita nin Paadalan sa Paglilingkod Bilang Payunir, School for Kingdom Evangelizers, Gilead School, Bethel Entrants’ School, School for Circuit Overseers and Their Wives, Paadalan Para sa mga Elder sa Kongregasyon, Pang-Kahadian na Paadalan sa Pagmiministro, asin School for Branch Committee Members and Their Wives. Gustong-gusto nanggad ni Jehova na tukduan an saiyang mga lingkod! Ipinapalakop man an pagtutukdo sa Bibliya sa satong website na jw.org, na diyan may mga literatura kitang makukua sa ginatos na lengguwahe. May mga seksiyon diyan na dinisenyo para sa mga aki saka mga pamilya, asin seksiyon na may mga bareta. Ginagamit na daw nindo an jw.org sa saindong paghuhulit asin pampamilyang pagsamba?\nMAGIN MAIMBOD KI JEHOVA ASIN SUPORTARAN AN ORGANISASYON NIYA\n13. Ano an satong responsabilidad bilang maimbod na mga parasamba ni Jehova?\n13 Dakulang pribilehiyo nanggad na magin kabtang kan organisasyon ni Jehova! Huling aram na niyato an mga kahagadan asin pamantayan nin Diyos, may responsabilidad kitang gibuhon an tama asin suportaran an saiyang soberaniya. Dawa dakul na tawo an nauugmang marhay sa paggibo nin maraot, dapat niyatong ‘kaungisan an karatan,’ kun paanong ikinakaungis iyan ni Jehova. (Sal. 97:10) Dai niyato dapat arugon an mga maraot na nagsasabi: ‘An maraot marahay, asin an marahay maraot.’ (Isa. 5:20) Huling gusto niyatong mapaugma an Diyos, hinihinguwa niyatong magdanay na malinig sa pisikal, moral, asin espirituwal. (1 Cor. 6:9-11) Namumutan niyato si Jehova asin nagtitiwala kita sa saiya; determinado kitang patunayan na maimbod kita sa saiya paagi sa pamumuhay na kauyon kan saiyang mga pamantayan na malinaw na mahihiling sa saiyang sadiring mahalagang marhay na Libro. Asin pinagmamaigutan niyatong sunudon an mga pamantayan na iyan mantang kita nasa harong, kongregasyon, trabaho, eskuwelahan, o sain man na lugar. (Tal. 15:3) Pag-isipan an dugang pang mga paagi na mapapatunayan niyato an satong kaimbudan sa Diyos.\n14. Paano maipapahiling kan Kristiyanong mga magurang an saindang kaimbudan sa Diyos?\n14 Pagpadakula sa aki. Maipapahiling nin Kristiyanong mga magurang an saindang kaimbudan ki Jehova kun sasanayon ninda an saindang mga aki kauyon kan Saiyang Tataramon. Dai nagpapaimpluwensiya an Kristiyanong mga magurang sa mga kaisipan na basado sa kultura kan saindang lugar mapadapit sa pagpadakula sa aki. Dai dapat makalaog sa harong nin sarong pamilyang Kristiyano an espiritu kan kinaban. (Efe. 2:2) Halimbawa, tibaad isipon nin sarong bawtisadong Kristiyanong ama, ‘Sa nasyon mi, mga babayi an nagtutukdo sa mga aki.’ Pero, malinaw an sinasabi kan Bibliya dapit sa bagay na ini: “Mga ama, . . . padagos [na] padakulaon [an saindong mga aki] sa disiplina asin sadol ni Jehova.” (Efe. 6:4, NW) An mga magurang na may takot sa Diyos gustong magin arog ni Samuel an saindang mga aki, huling kan siya nagdadakula nasa kaibanan niya si Jehova.—1 Sam. 3:19.\n15. Paano niyato maipapahiling an satong kaimbudan ki Jehova pag naggigibo kita nin dakulang mga desisyon?\n15 Pagdedesisyon. Pag naggigibo kita nin dakulang mga desisyon sa buhay, an sarong paagi na maipapahiling ta an satong kaimbudan sa Diyos iyo na magpatabang sa saiyang organisasyon asin nasusurat na Tataramon. Tanganing masabutan an kahalagahan kan paggibo kaiyan, pag-isipan an sarong halimbawa. Tanganing padagos na makapagtrabaho asin makaganar nin kuwarta, kinaugalian na nin nagkapirang nag-imigrar na iuli sa dati nindang nasyon an saindang bagong mundag na umboy para atamanon kan mga paryente ninda. Iyo, personal ining desisyon, pero dapat niyatong tandaan na papanimbagon kita nin Diyos sa mga ginigibo tang desisyon. (Basahon an Roma 14:12.) Sarong kadunungan daw na gumibo nin mahahalagang desisyon dapit sa satong pamilya asin pagbuhay na dai nguna kinokonsulta an Bibliya? Siyempre, bako! Kaipuhan niyato an tabang kan satong Ama sa langit huling dai ta kayang giyahan an sadiri niyatong mga lakad.—Jer. 10:23.\n16. Anong desisyon an kaipuhan na gibuhon nin sarong ina kan mamundag an saiyang aki, asin ano an nakatabang sa saiya na makapagdesisyon nin tama?\n16 Mantang nakaistar sa ibang nasyon, nangaki an sarong babayi asin nagdesisyon siya saka an saiyang agom na iuli sa dati nindang nasyon an umboy tanganing atamanon kan lolo asin lola kaini. Pero kan panahon na iyan, nakikipag-adal na nin Bibliya sa sarong Saksi ni Jehova an agom na babayi. Marahay an pag-uswag niya asin nanudan niyang sa saiya itinao nin Diyos an responsabilidad na padakulaon saka tukduan an saiyang aki na sambahon si Jehova. (Sal. 127:3; Tal. 22:6) Arog kan ipinapagibo sa sato kan Kasuratan, ipinamibi niya ki Jehova an gabos na nasa saiyang puso. (Sal. 62:7, 8) Ipinakipag-ulay man niya sa nagtutukdo sa saiya asin sa iba pa sa kongregasyon an saiyang problema. Pinipirit siya kan mga kaparyente niya asin amigo na darahon sa lolo asin lola an saiyang aki, pero nagdesisyon siya na bako iyan an tama na gibuhon. Napahangang marhay an saiyang agom sa kun paano tinabangan kan mga tugang sa kongregasyon an saiyang agom asin an saindang aki. Kaya, inako niya an pag-adal sa Bibliya saka nagpuon na man siyang mag-atender sa mga pagtiripon kaiba kan saiyang agom asin aki. Sa hiling mo, namatian daw kan ina na sinimbag ni Jehova an saiyang udok sa pusong pamibi? Siguradong iyo!\n17. Anong mga instruksiyon an itinao sa sato mapadapit sa mga tinutukduan niyato sa Bibliya?\n17 Pagsunod sa mga instruksiyon. An sarong importanteng paagi na maipapahiling niyato an satong kaimbudan sa Diyos iyo an pagsunod sa mga instruksiyon na itinatao kan saiyang organisasyon. Halimbawa, pag-isipan an mga suhestiyon na itinatao sa sato mapadapit sa mga tinutukduan niyato sa Bibliya. Tinawan kita nin instruksiyon kaidto na pagkaestablisar tulos niyato nin pag-adal sa Bibliya sa sarong indibidwal gamit an librong Ano Man Nanggad an Itinotokdo kan Biblia?, matao kita nin pirang minuto pagkatapos kan kada pag-adal tanganing tabangan siyang magin pamilyar sa organisasyon. Magigibo ta ini paagi sa paggamit kan videong Paano Ginigibo an Pagtiripon sa Kingdom Hall? asin brosyur na Siisay an Naggigibo kan Kabotan ni Jehova Ngonyan? Irinerekomendar man na pagkatapos niyatong ipakipag-adal sa sarong nag-uuswag na estudyante an librong Itinotokdo kan Biblia, an sunod tang ipapakipag-adal iyo an librong “Magdanay Kamo sa Pagkamoot nin Dios,” dawa kun bawtisado na siya sa panahon na iyan. Itinao kan organisasyon an mga instruksiyon na ini tanganing magin ‘marigon sa pagtubod’ an bagong mga disipulo. (Col. 2:7) Sinusunod mo daw an mga suhestiyon na ini kan organisasyon ni Jehova?\n18, 19. Ano an nagkapirang dahilan kun taano ta dapat kitang magin mapagpasalamat ki Jehova?\n18 Dakul nanggad nin dahilan kun taano ta dapat kitang magin mapagpasalamat ki Jehova! Utang niyato sa saiya an satong buhay, huli ta kun bako sa saiya dai kita naghihiro o nag-eeksister. (Gui. 17:27, 28) Tinawan niya kita nin sarong mahalagang marhay na regalo—an saiyang sadiring libro, an Bibliya. Arog kan mga Kristiyano sa Tesalonica, ipinagpapasalamat asin inaako niyato iyan bilang mensahe nin Diyos.—1 Tes. 2:13.\n19 Tinabangan kita kan nasusurat na Tataramon nin Diyos na maparani ki Jehova, asin ruminani man siya sa sato. (Sant. 4:8) Itinao sa sato kan satong Ama sa langit an sarong marahayon na pribilehiyo na magin kabtang kan saiyang organisasyon. Pinapasalamatan nanggad niyato an siring na mga bendisyon! Namamatian ta an arog kan sa salmista kan siya magkanta: ‘Magpasalamat kamo ki Jehova, huli ta siya marahay; sagkod lamang magdadanay an saiyang [maimbod na pagkamuot].’ (Sal. 136:1) Beynte sais na beses sinambit sa Salmo 136 an lirikong ‘sagkod lamang magdadanay an saiyang [maimbod na pagkamuot].’ Kun magigin maimbod kita ki Jehova asin sa saiyang organisasyon, maeeksperyensiyahan niyato na totoo an nakakapakusog sa buot na mga tataramon na iyan huling mabubuhay kita nin daing katapusan!\nI-share I-share Pinapahalagahan Mo Daw na Marhay an Sadiring Libro ni Jehova?\nText Mga opsiyon sa pag-download AN TORRENGBANTAYAN—PAG-AADALAN NA EDISYON Nobyembre 2016\nI-share I-share AN TORRENGBANTAYAN—PAG-AADALAN NA EDISYON Nobyembre 2016


Babae sa plaza, ahente nin budol-budol na kaogmahan - BICOL STANDARD | Bicol News\nHome Bicol News Naga City News Babae sa plaza, ahente nin budol-budol na kaogmahan\nBabae sa plaza, ahente nin budol-budol na kaogmahan\nNAGA CITY—An piglalaoman na daeng siring na kaogmahan kan sarong soltero na taga-Pamukid, San Fernando, Camarines Sur, an nahulog sa pagbasol asin kamundoan kan siya maloko nin sarong babae sa plaza digdi.\nAn lalaki, na inapod sa bansag na Jose Malipongawon (bakong tunay na pangaran) an nag-isip na “hanapon an langit” sa sarong babae na nagtangro kan saiyang hawak, mantang naglalakaw-lakaw sa popular na lugar.\nSinabi ni Jose, pagkalihis kan “special offer” saiya sa kantidad sanang P600, sinda nagkaoyon na maglaog sa Riverbank Lodging House sa may PNR Road tanganing bulongon an saiyang pungaw.\nWalong minutos sana an naka-agi, nagkaoyon an duwa sa saindang contrata.\nAn babae, may inapodan sa celphone, asin nadangog kan ka-contrata an tataramon na “okey.”\nTulos hinagad kan babae, na inapod sa pangaran Mercy Magatol (bakong tunay na pangaran) an kabayaran kan saindang contrata antes na magpasiring sa motel.\nPara makapaseguro, P500 sana ngona an binotbot ni Jose sa saiyang bulsa, asin itinao ki Mercy.\nAn patanid kan babae, dae madadagos an saindang encontrada kun dae siya pagadohan kan kulang na P100, antes maglaog sa cuarto.\nPareho sindang duwa nakahuyom an lalaogon, mantang naglalakaw pasiring sa Riverbank Lodging House.\nPirang metros na sana antes makaabot sa pwerta kan motel, may nadangog si Jose na sarong siwit na kan saiyang salingoyon, sarong lalaki na nagpaypay kan saiyang kamot. Naghahagad nin cigarillo ki Jose.\nNanlungsi siya asin nag-ansyas kuta na magdulag kan marisang maisog an lalawgon kan kaatubang na nag llamada nin yosi.\nDae naghaloy, triningkahan si Jose kan lalaki na may saro pang kaiba.\nDagos siyang kinapkapan, hinanap an pitaka, pero mayong nakuang cuarta.\nPirit na nagtabang an duwang lalaki na hanapon kun saen nasaray an cuarta ni Jose.\nMarikas na nadiscubre na nasasaray palan an cuarta na P12,000 sa saiyang sulot na carsoncillo, na may bulsa.\nMayong nakaheling kan bilog na pangyayari. Alagad an babae na kaiba niya, marikason na nagparadalagan padulag.\nAn suspecha ni Jose, an duwang lalaki kasapakat ni Mercy sa saindang pirang beses nang ginibong panloko sa mga naghahanap nin madali sanang kaogmahan.\nNadakop man guiraray si Mercy kan mga awtoridad ta may record na ini sa pulis.\nPero kan siya pig-imbestigaran, nagpahimutik na mayo nin pagkaaram kan incidente.\nSi Jose Malipongawon, 31 anyos an edad, mantang si Mercy Magatol, 28 anyos pa sana.\nAn incidenteng ini nasa blotter kan pulis.\nAlagad, pwedeng lista sana sa tubig ta habo ni Jose magplantear nin caso na madara pa nin dugang na supog saiya.–BICOLSTANDARD.COM\nBabae sa plaza, ahente nin budol-budol na kaogmahan Reviewed by Bicol Standard on Friday, July 25, 2014 Rating: 5\nTags : Bicol News Naga City News


Summer Break - Bikol Peryodiko\nPrevious Article Point of Care\nNext Article Influential Person\nAng Puraran surfing area, ang saro sa pinagmimirar na tourist spots sa nacion na dai makabwelo sa saiyang potential nin huli sa kakulangan nin continuity sa mga aktibidad.\nNarurumduman ko na pinunan ini sa panahon ninda Gobernador Jun Verceles asin Mayor Bong Teves kung saen, harus naimbitar sa probinsya ang mga international surfers maging mga national surfers kan nasyon.\nLugod sa paagui kan CRB mamantinir ang suporta kan mga ahensya de govierno asin dagus na maipabisto ang Catanduanes sa ibang lugar. Kudos sa brainchild kan CRB, ang depuntong si Ezra Efondo. Sa saiyang espwersus napunan ang arog kaining summer activities asin ipinagpapadagus ngonian kan tugang na si Genesis Efondo sa partisipasyon kan man laen laen na grupo.\nKan nasa Bombo Radyo Legazpi pa ang saindong lingkod taong 1998, pirmi tang nakakaulay sa mga ideya kan turismo sa rehiyon si Regional Director Nene Ravanilla kan Department of Tourism (DOT) manongod sa potential kan Catanduanes sa surfing competitions. Segun sa Director, saro sa mga potential showcase kan probinsya nin huli sa pagiging popular kan kawat na ini sa mga foreigner. Dai lang nasustinir sa mga nagsunod na administrasyon kung kaya naglipot ang promotion. Saro ining showcase kan probinsya sa international scene na dapat tawan nin magkakanigong atensyon.\nKompletong pasilidad, proper maintenance asin dakul pang pagpaplano kung papano maipromotir ang mga tourists potentials kan Catanduanes, particular sa Puraran ang dapat tawan nin atensyon kan local na govierno kan Catanduanes.\nPosibleng maging stand bearer kan administration si Senador Grace Poe sa paabuton na eleksyon. Sa ibong ini kan pagbusol kan Liberal Party na iwagayway ang pangaran ni DILG Secretary Mar Roxas na padagus na dai makausad sa mga political surveys.\nKung dai madara sa presenting estratehiya kan administrasyon na padaplaon ang popularidad ni VP Binay, daing choice ang LP kundi tambudan si Poe komo presidentiable na magiging kulog payo kan grupo ni Binay.\nSaro sa scenario na satong naheheling, ingkaso idagus ang kandidatura ni Roxas magiging mismatch ang laban asin dakula ang tsansa na si Binay ang manggagana.\nMientrastanto, worst scenario sa parte ni Binay kung maging Presidente iyo ang kakahampangon na impeachment proceedings, particular kung ang makapot sa House of Representatives kadaklan mga lehislador hale sa Liberal nin huli sa sangkatutak na akusasyon na iginagapo saiya asin sa saiyang pamilya.\nSa puntong ini, kung magtrayumpo ang impeachment, presidente man guiraray si Poe, kung mangganang bise presidente.\nIntonsis, manggana asin madaog, namemeligrong masuprer si Binay nin pinakamatinding pagsubok sa saiyang buhay. Sa ibong na lado, worst scenario ingkaso dai makaluwas na presidente si Binay iyo ang patung-patong na criminal case sa mga regular courts nin huli sa mga akusasyon nin kurapsyon.\nSa ngonian, nakakabentahe si VP Binay nin huli sa saiyang immunity from suit komo impeachable official, alagad ingkaso dai makalusot sa eleksyon, magiging miserable man guiraray ang saiyang buhay.\nSa mga pronouncement ni Poe kontra ki Binay, naheheling ta ang scenario na palaban na ang senador kabaliktadan kan nagtalikod na mga aldaw na habong tungkusan ang posibilidad na maging saro sa pinakahalangkaw na opisyal kan nasyon.\nIni ang political set-up sa Pilipinas, kanya-kanyang basagan nin pandok ingkaso harani na ang eleksyon, kabaliktadan sa Estados Unidos na minabase sa integridad asin plata porma de govierno ang debate.\nSa amay na pagdeklarar ni Binay sa saiyang kandidatura, namate niya ang disadvantage. Ini man ang naging kapalaran ni dating senate president Manuel Villar na sa ibong kan popularidad, mga imbestigasyon sa senado ang nakauyag nin huli sa mga personal na agenda.


Home / Camarines Sur / News / Police Report / Maestro, dakop sa pagpabakal shabu\nMaestro, dakop sa pagpabakal shabu\nBicol Standard Thursday, October 02, 2014 Camarines Sur, News, Police Report\nNABUA, Camarines Sur -- Sarong high school teacher an nadakop kan pinagsararong fuerza kan Philippine Drug Enforcement Agency (PDEA) asin pulis sa banwaan na ini na imbuelto sa pagpabakal kan ipinapangalad na shabu.\nDurante kan ginibong buy bust operation, pig midbid kan mga awtoridad an maestro na iyo si Duran Tirzo y Atienza, residente kan Nabua.\nAn suspechado nakadistino bilang paratukdo sa Tapayas High School, sa Balatan, Camarines Sur.\nPigconfiscar kan PDEA ki Duran an 3ng plastic na sachet nin shabu asin 5ng pidaso nin P100.00 na ginamit kan mga awtoridad bilang paon sa paratinda nin shabu.\nSasangatan siya nin casong pag balga kan RA 9165, na bisto sa apod na Comprehensive Dangerous Drugs Act of 2002.\nAfuera kan caso criminal na isasangat contra sa maestro, pwede pa siyang mag-atubang nin caso administratibo sa Department of Education.\nIpinahayag kan mga imbestigador na haloy nang pigmamasdan an suspechado na nagbabariwas nin shabu sa mga barangay sa Nabua.-- Report ni Oscar Esmenda/BICOLSTANDARD.COM\nMaestro, dakop sa pagpabakal shabu Reviewed by Bicol Standard on Thursday, October 02, 2014 Rating: 5


Tabangan an mga Aki kan “Dayuhan na mga Residente” | Pag-aadalan\n“Mayo na akong ibang mas urog pang dahilan para mag-ugma kisa kaini: an madangog ko na an sakuyang mga aki danay na naglalakaw sa katotoohan.”—3 JUAN 4.\nPaano an mga magurang makakapahiling nin marahay na halimbawa sa saindang mga aki?\nAno an mga makakatabang sa mga payo nin pamilya sa pagdesisyon kun anong lengguwahe nin kongregasyon an aasosyaran kan saindang pamilya?\nPaano an iba makakatabang sa nag-imigrar na mga magurang asin sa saindang mga aki?\n1, 2. (a) Anong kadipisilan an naeeksperyensiyahan kan mga aki nin mga nag-imigrar? (b) Anong mga hapot an pag-uulayan niyato sa artikulong ini?\n“KAN aki pa ako, lengguwahe kan mga magurang kong nag-imigrar an tinataram ko sa harong saka sa kongregasyon,” an sabi ni Joshua. “Pero kan mag-eskuwela na ako, mas gusto ko na an lengguwahe kan lugar na piglipatan mi. Pakalihis nin pirang taon, ‘yan na talaga an ginagamit ko. Dai ko na masabutan an mga sinasabi sa mga pagtiripon, saka pagmati ko bako na kaming magkakultura kan mga magurang ko.” An nangyaring ini ki Joshua totoo man sa iba.\n2 Sa ngunyan, labing 240,000,000 katawo an nakaistar sa nasyon na bako nindang kinamundagan. Kun saro kang nag-imigrar na magurang, paano mo maitatao sa mga aki mo an pinakamarahay na oportunidad tanganing mamutan ninda si Jehova asin ‘danay na maglakaw sa katotoohan’? (3 Juan 4) Paano man makakatabang sa sainda an iba?\nMGA MAGURANG, MAGPAHILING NIN MARAHAY NA HALIMBAWA\n3, 4. (a) Paano makakapahiling nin marahay na halimbawa an mga magurang sa saindang mga aki? (b) Ano an dai dapat asahan kan mga magurang sa saindang mga aki?\n3 Mga magurang, mahalaga an saindong marahay na halimbawa tanganing magiyahan an mga aki nindo sa dalan pasiring sa buhay na daing sagkod. Kun nahihiling kan mga aki nindo na ‘hinahanap nguna nindo an Kahadian,’ makakanuod sindang magtiwala ki Jehova na itatao niya an mga pangangaipo ninda sa aroaldaw. (Mat. 6:33, 34) Kaya, mamuhay nin simple. Isakripisyo an materyal na mga bagay alang-alang sa espirituwalidad kan pamilya—bako an kabaliktaran. Likayan na magkautang. Hanapon an “kayamanan sa langit”—an pag-uyon ni Jehova—bako an kayamanan o an “kamurawayan na hali sa mga tawo.”—Basahon an Marcos 10:21, 22; Juan 12:43.\n4 Nungkang magin sibot na marhay, na nawawaran na kamo nin panahon para sa saindong mga aki. Sabihon sa sainda na nauugma kamong marhay sa sainda pag pinipili nindang inuton si Jehova imbes na magin sikat o magin mayaman—para sa sadiri man ninda o para sa saindo. Likayan an bakong sa-Kristiyanong kaisipan na dapat tawan kan mga aki nin komportableng buhay an saindang mga magurang. Tandaan na “bako . . . an mga aki an inaasahan na magtipon para sa saindang mga magurang, kundi an mga magurang para sa saindang mga aki.”—2 Cor. 12:14.\nMGA MAGURANG, HINGUWAHON NA SOLUSYUNAN AN PROBLEMA SA LENGGUWAHE\n5. Taano ta dapat na ipakipag-ulay kan mga magurang sa saindang mga aki an dapit ki Jehova?\n5 Nauutob na an hula na an mga tawo ‘sa gabos na tataramon kan mga nasyon’ maralaog sa organisasyon ni Jehova. (Zac. 8:23) Pero dahil sa problema sa lengguwahe, tibaad nadidipisilan kamong itukdo sa mga aki nindo an katotoohan. Sa gabos na Bible study nindo, an saindong mga aki an pinakamahalaga, asin kun “mamidbid ninda” si Jehova mangangahulugan iyan nin buhay na daing katapusan para sa sainda. (Juan 17:3) Tanganing manudan kan mga aki nindo an mga katukduan ni Jehova, dapat kamong ‘magtaram dapit diyan’ sa gabos na angay na pagkakataon.—Basahon an Deuteronomio 6:6, 7.\n6. Ano an mga bentaha kun tatao kan lengguwahe nindo an saindong mga aki? (Hilingon an ritrato sa kapinunan kan artikulo.)\n6 Posibleng sa eskuwelahan asin sa palibot manunudan kan saindong mga aki an lokal na lengguwahe. Pero manunudan ninda an saindong lengguwahe kun parati nindo sindang kinakaulay sa lengguwahe nindo. Apuwera sa sinsero kamong makakapag-ulay, may iba pang bentaha kun tatao sinda kan lengguwahe nindo. Kun may aram pang ibang lengguwahe an mga aki nindo, mas mapapauswag kaiyan an kakayahan nindang mag-isip asin makipag-ulay. Magkakaigwa man sinda nin mga oportunidad na mapahiwas an saindang ministeryo. “Maugma sa kongregasyon na iba an lengguwahe,” an sabi ni Carolina na aki nin mga nag-imigrar. “Saka marahayon talaga sa pagmati na makatabang ka kun sain mas dakula an pangangaipo.”\n7. Ano an puwede nindong gibuhon kun problema sa pamilya nindo an lengguwahe?\n7 Pero, mantang nanunudan kan mga aki an lokal na kultura asin lengguwahe, tibaad an iba sa sainda mawaran na nin gana asin nin kakayahan pa nganing makikomunikar sa lengguwahe kan saindang mga magurang. Mga magurang, kun totoo iyan sa mga aki nindo, puwede daw nindong pag-adalan maski paano an lokal na lengguwahe? Magigin mas nasa kamugtakan kamong padakulaon an mga aki nindo bilang Kristiyano kun nasasabutan nindo an mga sinasabi ninda, libangan, asin mga leksiyon sa eskuwelahan saka kun kaya nindong makipag-ulay nin direkta sa saindang mga maestra. Totoo, kaipuhan nin panahon, paghihinguwa, asin kapakumbabaan para makanuod nin bagong lengguwahe. Pero, halimbawang nagin púla an aki nindo, bako daw na maadal kamo nin sign language para makaulay siya? Bako daw na arog man kaiyan an dapat gibuhon kan mga magurang kun may aki sindang mas matibay nang makikomunikar sa ibang lengguwahe? *\n8. Paano mo matatabangan an mga aki mo kun bako kang gayong mahusay sa lokal na lengguwahe?\n8 Tibaad masakitan an ibang nag-imigrar na mga magurang na magin mahusay sa bagong lengguwahe kan saindang mga aki. Huli kaiyan, tibaad madipisilan sindang itukdo sa mga ini an harararom na kaaraman sa “banal na Kasuratan.” (2 Tim. 3:15) Kun arog kaiyan an sitwasyon nindo, matatabangan pa man giraray nindo an saindong mga aki na mamidbid asin mamutan si Jehova. “Bakong gayong matibay si Mama sa lengguwaheng mas nasasabutan mi, tapos kami kan mga tugang kong babayi dai man gayong aram an lengguwahe ni Mama,” an sabi kan elder na si Shan dapit sa nagsosolo niyang ina. “Pero pag nahihiling mi siya kaidtong nag-aadal, namimibi, saka ginigibo an pinakamakakaya niya para panginutan an pampamilyang pagsamba surusemana, nasasabutan ming mahalagang marhay na mamidbid si Jehova.”\n9. Paano puwedeng tabangan kan mga magurang an saindang mga aki na tibaad kaipuhan na mag-adal nin Bibliya sa duwang lengguwahe?\n9 May mga aki na tibaad kaipuhan na manudan an dapit ki Jehova sa duwang lengguwahe—an lengguwahe ninda sa eskuwelahan asin an lengguwahe sa harong. Kaya, may mga magurang na ginagamit an mga imprentadong literatura, audio recording, asin mga video sa duwang lengguwaheng iyan. Malinaw na an nag-imigrar na mga magurang dapat na magtao nin mas dakul na panahon asin paghihinguwa tanganing matabangan an mga aki ninda na maparani ki Jehova.\nANONG LENGGUWAHE NIN KONGREGASYON AN DAPAT NINDONG ASOSYARAN?\n10. (a) Siisay an dapat na magdesisyon kun anong lengguwahe nin kongregasyon an dapat na asosyaran kan pamilya? (b) Ano an dapat niyang gibuhon bago gumibo nin desisyon?\n10 Kun an “dayuhan na mga residente” nakaistar harayo sa mga Saksing kapareho ninda an lengguwahe, kaipuhan nindang mag-asosyar sa kongregasyon na naggagamit kan lokal na lengguwahe. (Sal. 146:9, NW) Pero kun may haraning kongregasyon sa lengguwaheng kinagimatan ninda, dapat na magdesisyon an payo nin pamilya kun arin na lengguwahe nin kongregasyon an pinakamarahay para sa pamilya niya. Bago gumibo nin desisyon, kaipuhan niyang pag-isipan iyan na marhay, ipamibi ki Jehova, asin ipakipag-ulay iyan sa agom asin mga aki niya. (1 Cor. 11:3) Anong mga bagay an dapat ikonsiderar nin sarong payo nin pamilya? Anong mga prinsipyo sa Bibliya an makakatabang? Pag-ulayan niyato an pira.\n11, 12. (a) Ano an epekto kan lengguwahe sa kun gurano kadakul kan manunudan nin sarong aki sa mga pagtiripon? (b) Taano ta may mga aking dai gustong manudan an lengguwahe kan mga magurang ninda?\n11 Dapat na pag-isipan na marhay kan mga magurang kun ano talaga an kaipuhan kan saindang mga aki. Siyempre, bako sanang an pirang oras nin pagtutukdo sa mga pagtiripon kada semana an kaipuhan nin aki para masabutan niyang marhay an katotoohan. Pero pag-isipan ini: Kun an lengguwaheng ginagamit sa mga pagtiripon iyo an mas nasasabutan kan aki, puwede siyang makanuod dawa sa pagigin presente sana diyan asin tibaad mas dakul pa ngani an nasasabutan niya kisa sa paghuna kan mga magurang niya. Dai ini mangyayari kun dai gayong nasasabutan kan aki an lengguwahe. (Basahon an 1 Corinto 14:9, 11.) Saka bako pirming an lengguwaheng kinagimatan kan aki an nagigin lengguwahe kan saiyang isip o puso pa ngani. Sa katunayan, may mga aking nakakanuod na magkomento, magtao nin mga presentasyon, asin magpahayag sa lengguwahe kan saindang mga magurang pero an mga sinasabi ninda bako man talagang hali sa puso.\n12 Saro pa, bako sanang lengguwahe an nakakaimpluwensiya sa puso nin aki. Nagin totoo ini ki Joshua na nasambitan sa kapinunan. Ini an sinabi kan Ate niyang si Esther, “para sa mga aki, an lengguwahe, kultura, asin relihiyon kan saindang mga magurang magkairibanan pirmi.” Kun dai masabutan kan mga aki an kultura kan mga magurang ninda, tibaad dai na man ninda gustong manudan an lengguwahe pati an relihiyon kan mga magurang ninda. Ano an puwedeng gibuhon nin nag-imigrar na mga magurang?\n13, 14. (a) Taano ta nagbalyo sa kongregasyon sa lokal na lengguwahe an sarong nag-imigrar na mag-agom kaiba kan mga aki ninda? (b) Paano napagdanay kan mga magurang na makusog an saindang espirituwalidad?\n13 Iniinot kan Kristiyanong mga magurang an espirituwalidad kan saindang mga aki kisa sa personal na mga kagustuhan. (1 Cor. 10:24) Ini an sinabi kan ama ni Joshua asin Esther na si Samuel: “Inobserbaran mi ni agom an mga aki mi kun sa anong lengguwahe sinda mas nag-uuswag sa espirituwal, dangan namibi kami para sa kadunungan. An simbag bakong pabor para sa samo ni agom. Pero, huling nahiling mi na dai gayong nakikinabang an mga aki sa mga pagtiripon sa lengguwahe mi, nagdesisyon kaming magbalyo sa kongregasyon sa lokal na lengguwahe. Kaya, iriba asin regular kaming pamilya sa mga pagtiripon saka sa ministeryo. Nag-iimbitar man kami nin mga amigo sa lugar mi na umiba samo sa pagkakan o sa pagpasyar. Gabos ini nakatabang sa samuyang mga aki na mamidbid an mga tugang saka mamidbid si Jehova, bako lang bilang Diyos ninda kundi bilang saindang Ama saka Amigo. Iyan an mas urog na mahalaga samo kisa an magin matibay sinda sa lengguwahe mi.”\n14 Sinabi pa ni Samuel: “Tanganing magdanay na makusog sa espirituwal, nag-aatender man kami kaidto ni agom sa mga pagtiripon sa samong lengguwahe. Mapagal iyan saka nagin sibot kaming marhay. Pero nagpapasalamat kami ki Jehova huling binendisyunan niya an mga paghihinguwa saka pagsakripisyo mi. An tulo ming aki naglilingkod gabos ki Jehova nin bilog na panahon.”\nKUN ANO AN PUWEDENG GIBUHON NIN MGA HOBEN\n15. Taano ta narealisar kan sister na si Kristina na mas makakapaglingkod siyang marhay sa kongregasyon sa lokal na lengguwahe?\n15 Kun magin adulto na an mga aki, tibaad marealisar nindang mas makakapaglingkod sindang marhay ki Jehova sa kongregasyon na nasa lengguwaheng mas nasasabutan ninda. Kun arog kaiyan an sitwasyon, dai dapat isipon kan mga magurang na hinahabuan sinda kan mga aki ninda. “Nasasabutan ko pa man maski paano an lengguwahe kan mga magurang ko, pero pag-abot sa mga pagtiripon, nasasakitan na talaga ako sa mga tataramon na ginagamit diyan,” an nagigirumduman ni Kristina. “Kan 12 anyos ako, nag-atender ako sa sarong kumbensiyon sa lengguwaheng ginagamit sa eskuwelahan. Kaidto ko sana nasabutan na an nadadangog ko iyo an katotoohan! An saro pang mahalagang pagbabago iyo idtong kan namimibi na ako gamit an lengguwahe sa eskuwelahan. Nasasabi ko na ki Jehova kun ano an nasa puso ko!” (Gibo 2:11, 41) Kan magin adulto na si Kristina, ipinakipag-ulay niya sa saiyang mga magurang an bagay na iyan asin nagdesisyon siyang magbalyo sa kongregasyon sa lokal na lengguwahe. Sinabi niya: “Kan lengguwahe mi na sa eskuwelahan an ginagamit ko sa pag-adal dapit ki Jehova, napahiro ako kaiyan.” Dai nahaloy, si Kristina nagin sarong maugmang regular payunir.\n16. Taano ta nagpapasalamat an sister na si Nadia na dai siya nagbalyo sa kongregasyon sa lokal na lengguwahe?\n16 Mga hoben, mas gusto daw nindong mag-asosyar sa kongregasyon sa lokal na lengguwahe? Kun iyo, haputon an sadiri kun taano. Makakatabang daw iyan para mas maparani kamo ki Jehova? (Sant. 4:8) O tibaad gusto sana nindong magin buwelo o tibaad habo lang nindong masakitan? “Kan tin-edyer na kaming magturugang, gusto ming magbalyo sa kongregasyon sa lokal na lengguwahe,” an sabi ni Nadia na naglilingkod na ngunyan sa Bethel. Pero aram kan mga magurang niya na bako iyan an pinakamarahay para sa espirituwalidad kan mga aki ninda. “Ngunyan, nagpapasalamat kami ta hininguwang marhay kan mga magurang mi na tukduan kami kan saindang lengguwahe saka dai ninda kami tinugutan na magbalyo sa kongregasyon sa lokal na lengguwahe. Marahayon an nagin epekto kaiyan samo saka nagtao iyan nin mas dakul na oportunidad na makatabang kami sa iba na mamidbid si Jehova.”\nKUN PAANO MAKAKATABANG AN IBA\n17. (a) Siisay an tinawan ni Jehova kan responsabilidad na magtukdo sa mga aki? (b) Paano puwedeng magpatabang an mga magurang sa pagtukdo kan katotoohan sa saindang mga aki?\n17 Itinao ni Jehova sa mga magurang—bako sa mga lolo o lola o sa kiisay pa man—an responsabilidad na itukdo sa mga aki an katotoohan. (Basahon an Talinhaga 1:8; 31:10, 27, 28.) Pero tanganing maabot an puso kan mga aki, tibaad kaipuhan pa man giraray nin tabang kan mga magurang na dai pa tatao kan lokal na lengguwahe. Dai man iyan nangangahulugan na dinudulagan na ninda an saindang responsabilidad; imbes, kabtang iyan kan pagpadakula ninda sa saindang mga aki “sa disiplina asin sadol ni Jehova.” (Efe. 6:4) Halimbawa, puwedeng maghagad nin suhestiyon sa mga elder an mga magurang dapit sa pagkondukta nin pampamilyang pagsamba asin magpatabang sa paghanap nin marahay na mga amigo para sa mga aki ninda.\nMakikinabang pareho an mga magurang asin an mga aki sa pakikiasosyar sa kongregasyon (Hilingon an parapo 18, 19)\n18, 19. (a) Paano makakatabang sa mga hoben an mga maygurang sa espirituwal na mga tugang? (b) Ano an dapat na padagos na gibuhon kan mga magurang?\n18 Halimbawa, puwedeng imbitaran sa pana-panahon kan mga magurang an ibang pamilya sa saindang pampamilyang pagsamba. Dakul man na hoben an talagang nakikinabang sa marahay na impluwensiya kan mga amigong balanse sa espirituwal, na tibaad iniibanan sinda sa ministeryo asin sa kapaki-pakinabang na mga libangan. (Tal. 27:17) “Nagigirumduman ko pang marhay an mga tugang na inalalayan ako,” an sabi ni Shan, na sinambit sa inutan. “Pag tinatabangan ninda ako sa mga kabtang ko sa pagtiripon bilang estudyante, dakul pirmi akong nanunudan. Gustong-gusto ko man pag iriba kaming naglilibang.”\n19 Siyempre, an mga tugang na pinakiulayan kan mga magurang na magtabang dapat na pirming dagkahon an mga aki na igalang an saindang mga magurang. Dapat positibo man an sinasabi ninda dapit sa mga magurang, na dai inaagaw an responsabilidad kan mga ini. Saro pa, dapat man na likayan kan mga nagtatabang na gumibo nin ano man na puwedeng mamis-interpretar kan iba, kapagtubod man o bako, bilang kuwestiyonableng paggawi. (1 Ped. 2:12) Asin dai man dapat na ipabaya na sana kan mga magurang sa ibang mga tugang an pagtukdo kan katotoohan sa saindang mga aki. Dapat nindang subaybayan an tabang na itinatao kan iba mantang sinda mismo padagos man na nagtutukdo sa saindang mga aki.\n20. Paano matatabangan kan mga magurang an saindang mga aki na magin marahay na mga lingkod ni Jehova?\n20 Mga magurang, mamibi ki Jehova para sa tabang asin gibuhon an saindong pinakamakakaya. (Basahon an 2 Cronica 15:7.) Inuton an espirituwalidad kan saindong aki kisa sa personal nindong mga kagustuhan. Gibuhon an ano man na magigibo nindo tanganing masiguradong nakakaabot sa puso kan saindong aki an Tataramon nin Diyos. Nungkang mawaran nin paglaom na an saindong aki magigin maimbod na lingkod ni Jehova. Kun sinusunod na ninda an Tataramon nin Diyos asin an marahay na halimbawa nindo, mamamatian nindo an namatian ni apostol Juan mapadapit sa saiyang mga aki sa espirituwal: “Mayo na akong ibang mas urog pang dahilan para mag-ugma kisa kaini: an madangog ko na an sakuyang mga aki danay na naglalakaw sa katotoohan.”—3 Juan 4.\n^ par. 7 Hilingon an artikulong “Maaari Mong Matutuhan ang Ibang Wika!” sa Gumising! na Marso 2007, p. 10-12.


Pakusugon an Pag-aguman Paagi sa Marahay na Komunikasyon | Pag-aadalan\n“Tampok na bulawan sa alahas na plata an kabaing kan tataramon na isinabi sa tamang panahon.”—TAL. 25:11, An Marahay na Bareta Biblia.\nPaano nakakatabang an pakarurop tanganing magkaigwa nin marahay na komunikasyon an mag-agom?\nTaano ta kaipuhan kan mag-agom na magpahiling nin paggalang sa kada saro?\nAno an puwedeng magin epekto sa pag-aguman kan pagpatalubo nin kapakumbabaan?\n1. Paano nakatabang sa mga mag-agom an marahay na komunikasyon?\n“MAS gusto kong makaibanan an agom ko kisa siisay pa man,” an sabi nin sarong brother sa Canada. “Nadadagdagan na marhay an ano man na kaugmahan sa buhay saka dakula an nababawas sa ano man na kulog pag kaiba ko siya.” Sarong agom na lalaki sa Australia an nagsurat: “Sa 11 taon ming pag-ibanan, mayong aldaw na naglihis na dai ako nakipag-ulay sa agom ko. Dai kami nin ikinakatakot o ikinakahadit manungod sa kusog kan relasyon mi bilang mag-agom. An sarong panginot na dahilan iyo an pirmi saka makahulugan ming pag-uulay.” Sarong sister sa Costa Rica an nagsabi: “Huli sa marahay na komunikasyon, dai sana nagin mas maugma an samong pag-aguman; mas irinani man kami kaiyan ki Jehova, prinotektaran sa mga sugot, pinagsaro bilang mag-agom, asin pinatalubo an samong pagkamuot.”\n2. Anong mga bagay an puwedeng makaulang sa marahay na komunikasyon?\n2 Kamo daw na mag-agom igwa nin marahay na komunikasyon, o nasasakitan daw kamong magkaigwa nin makahulugan na pag-uulay? Siyempre, puwedeng maglataw an masakit na mga situwasyon, huling pinagsasaro kan pag-aguman an duwang bakong perpektong tawo na magkaiba an personalidad, kaiba na diyan an mga ugali huli sa kultura asin paagi nin pagpadakula sa sainda. (Roma 3:23) Saro pa, an mag-agom puwedeng may magkaibang paagi nin pakikikomunikar. Huli kaiyan, an mga parasiyasat sa pag-aguman na si John M. Gottman asin Nan Silver nagsabi: “Kaipuhan an kusog nin buot, determinasyon, asin pagigin tataong makibagay tanganing magkaigwa nin nagdadanay na relasyon.”\n3. Ano an nakatabang sa mga mag-agom na mapakusog an saindang pag-aguman?\n3 Talagang kaipuhan an pagmamaigot tanganing magin mapanggana an pag-aguman. Pero kaiba sa mga resulta kaiyan an dakulaon na kaugmahan. An mag-agom na nagkakaminuutan puwedeng magin tunay na maugma sa saindang pag-ibanan. (Par. 9:9) Isip-isipa an may pagkamuot na pag-aguman ni Isaac asin Rebeca. (Gen. 24:67) Dawa pa haloy na sindang nagkaibanan bilang mag-agom, mayong nagpaparisa na nagluya an kapadangatan ninda sa kada saro. Arog man kaiyan an dakul na mag-agom ngunyan. An saindang sekreto? Nanudan ninda na ipahayag sa kada saro kun ano talaga an nasa isip asin nasa buot ninda, pero ginigibo iyan nin may kabuutan, paagi sa pagpatalubo asin pagpahiling nin pakarurop, pagkamuot, hararom na paggalang, asin kapakumbabaan. Mahihiling ta ngunyan na kun an mag-agom igwa kan mahahalagang kuwalidad na ini, bukas pirmi an linya kan saindang komunikasyon.\nMAGPAHILING NIN PAKARUROP\n4, 5. Paano an pakarurop puwedeng makatabang sa mag-agom na mas lubos na masabutan an kada saro? Magtao nin mga halimbawa.\n4 ‘An may pakamidbid [“pakarurop,” NW] sa tataramon makakakua nin karahayan,’ an sabi kan Talinhaga 16:20. Totoong marhay iyan kun dapit sa pag-aguman asin buhay pampamilya. (Basahon an Talinhaga 24:3.) An pinakamarahay na gikanan nin pakarurop asin kadunungan iyo an Tataramon nin Diyos. Sinasabi kan Genesis 2:18 na linalang nin Diyos an babayi tanganing magin saro na makakahipno sa lalaki, bakong saro na eksaktong kapareho niya. An saiyang papel nahihiling sa kun paano siya nakikikomunikar. Iyo, magkakalain an mga indibiduwal, pero sa pangkagabsan gustong pag-ulayan kan mga babayi an manungod sa namamatian ninda, mga tawo, asin relasyon sa iba. Pinapahalagahan ninda an mamumuton asin personal na pag-uulay, huling inaasegurar kaiyan na sinda namumutan. Sa ibong na lado, dai gayong gusto kan dakul na lalaki na ipakipag-ulay an saindang namamatian asin an mas gusto nindang pag-ulayan iyo an dapit sa mga aktibidad, problema, asin solusyon. Asin mawot nindang igalang sinda.\n5 “Gusto kan agom ko na resolberan tulos an mga problema imbes na dangugon ako,” an sabi nin sarong sister sa Britania. “Puwede kang masuya talaga, ta an gusto ko man sana may magdangog saka makaintindi sakuya.” Sarong agom na lalaki an nagsurat: “Kan bagong kasal pa sana kami kan agom ko, an tendensiya ko hanapan tulos nin solusyon an ano man na problema niya. Pero dai nahaloy, naaraman ko na an talagang gusto niya iyo na may magdangog saiya.” (Tal. 18:13; Sant. 1:19) Inaaram kan sarong may pakarurop na agom na lalaki an namamatian kan saiyang agom asin pinagmamaigutan na pakibagayan iyan. Kasabay kaiyan, inaasegurar niya an saiyang agom na mahalaga sa saiya an iniisip asin namamatian kaini. (1 Ped. 3:7) An agom na babayi man nagmamaigot na sabuton an punto de vista kan agom niya. Kun nasasabutan, pinapahalagahan, asin inuutob kan mag-agom an saindang papel na suno sa Kasuratan, nagigin magayon an saindang pag-ibanan. Dugang pa, mahihimo nindang magtinabangan sa paggibo nin madunong asin timbang na mga desisyon.\n6, 7. (a) Paano makakatabang sa mag-agom an prinsipyo sa Parahulit 3:7 na magpahiling nin pakarurop? (b) Paano makakapahiling nin pakabatid an agom na babayi, asin anong paghihinguwa an maninigong gibuhon kan agom na lalaki?\n6 Aram man nin mag-agom na may pakarurop na may ‘panahon nin pag-alo asin panahon nin pagtaram.’ (Par. 3:1, 7) “Aram ko na ngunyan na may mga panahon na dai angay pag-ulayan an sarong bagay,” an sabi nin sarong sister na sampulong taon nang kasal. “Kun sibot na marhay an agom ko sa trabaho o iba pang responsabilidad, pinapalihis ko an dikit na panahon bago sabihon an pirang bagay. Bilang resulta, mas madali ming napapag-ulayan iyan.” An may pakabatid na agom na babayi mabuot man magtaram, na nakakaaram na an piniling marhay na mga tataramon “na isinabi sa tamang panahon” nakakaakit asin pinapahalagahan.—Tal. 25:11, BPV. *\nDakula an nagigibo sa pag-aguman kan saradit na bagay\n7 Maninigong gibuhon kan Kristiyanong agom na lalaki an saiyang kabtang bako sana paagi sa paghinanyog sa sinasabi kan saiyang agom kundi pati man sa pagmamaigot na ipahayag nin malinaw an saiyang namamatian. An sarong elder na 27 taon nang may agom nagsabi: “Kaipuhan kong pagmaigutan na sabihon sa agom ko kun ano talaga an nasa puso ko.” An sarong brother na 24 taon nang may agom nagsabi: “Kaya kong dai maggirong, ta iniisip ko, ‘Kun dai ako mataram manungod sa bagay na ini, mawawara na sana iyan.’ Pero, narealisar ko na bakong tanda nin kaluyahan kun sasabihon ko an sakong namamatian. Kun nasasakitan akong ipahayag an nasa buot ko, namimibi ako na lugod tama an sasabihon ko asin masabi ko iyan sa tamang paagi. Dangan minahangos ako nin hararom bago magtaram.” Nakakatabang man an pagpili nin tamang panahon, arog baga kun sinda sanang duwa mantang pinag-uulayan an teksto kan aldaw o magkaibanan na binabasa an Bibliya.\n8. Ano pa an nakakamotibar sa Kristiyanong mga mag-agom tanganing magin mapanggana an saindang pag-aguman?\n8 Mahalaga sa mag-agom an pamibi asin makusog na pagmawot na pauswagon an saindang abilidad sa pakikikomunikar. Totoo, masakit baguhon an mga nakatudan na. Pero kun namumutan kan mag-agom si Jehova, hinahagad an saiyang espiritu, asin minamansay na sagrado an saindang pag-ibanan, igwa sinda kan motibasyon na mayo sa dakul. Sarong agom na babayi na 26 na taon nang kasal an nagsurat: “Sineseryoso ming mag-agom an pagmansay ni Jehova sa pag-aguman, kaya dai mi man lamang iniisip an pagsuwayan. Huli kaini, mas nagmamaigot kaming resolberan an mga problema paagi sa pag-uulay.” An siring na kaimbudan asin diyosnon na debosyon nakakapaugma ki Jehova asin minaresulta sa nagsusupay na bendisyon niya.—Sal. 127:1.\nTUMALUBO SA PAGKAMUOT\n9, 10. Sa anong praktikal na mga paagi mapapakusog kan mag-agom an bugkos kan saindang pagkamuot?\n9 An pinakaimportanteng kuwalidad sa pag-aguman iyo an pagkamuot, an “sangkap na bugkos nin pagkasararo.” (Col. 3:14, NW) Minatalubo an tunay na pagkamuot mantang an maimbod na mag-agom magkaibanan sa buhay, sa panahon nin kagayagayahan asin kadipisilan. Nagigin mas dayupot pa ngani sindang magkatuod asin pinapahalagahan na marhay an mga panahon na magkaibanan sinda. Napapakusog an siring na pag-aguman, bako sanang paagi sa paggibo nin pirang darakulang bagay, arog kan ipinapahiling sa media, kundi paagi sa paggibo nin dai mabilang na saradit na bagay—pagkugos, mabuot na mga tataramon, pagigin maginirumdom, makahulugan na ngirit, o sinserong hapot na “kumusta an maghapon mo?” Dakula an magigibo sa pag-aguman kan saradit na bagay na ini. An sarong mag-agom, na 19 taon nang maugmang magkaibanan, nag-aapod o nagte-text sa kada saro durante kan aldaw “para lang mangumusta,” an sabi kan agom na lalaki.\n10 Minomotibar man kan pagkamuot an mag-agom na padagos na midbidon an kada saro. (Fil. 2:4) Mantang mas nagkakamidbidan, nagigin mas makusog pa an saindang pagkamuot sa ibong kan saindang mga kaluyahan. An mapangganang pag-aguman dai nagdadanay na sana sa dating kamugtakan kaiyan kundi lalong minatalubo asin minakusog sa pag-agi nin panahon. Kaya kun ika may agom, haputon an sadiri: ‘Gurano ko kamidbid an agom ko? Nasasabutan ko daw an mga namamatian asin iniisip niya dapit sa mga bagay-bagay? Gurano ko kaparating iniisip an sakong agom, na tibaad ginigirumdom an mga kuwalidad na inot na nakaakit sako sa saiya?’\nPATALUBUON AN PAGGALANG\n11. Taano ta mahalagang marhay an paggalang tanganing magin mapanggana an pag-aguman? Magtao nin halimbawa.\n11 Dawa an pinakamaugmang mga pag-aguman bako man perpektong pag-ibanan, asin an nagkakaminuutan na mag-agom puwede man magkaigwa nin dai pagkakaintindihan. Si Abraham asin Sara nagkaigwa man nin dai pagkakauyon. (Gen. 21:9-11) Alagad, dai iyan nakaparayo kan buot ninda sa kada saro. Taano? Trinatar ninda an kada saro nin may dignidad asin paggalang. Halimbawa, si Abraham nagsabi nin “tabi” ki Sara. (Gen. 12:11, 13, NW) Si Sara man nagsunod ki Abraham asin ibinilang ini na “kagurangnan” niya. (Gen. 18:12, NW) Kun an mag-agom daing paggalang sa kada saro, sa parati naririsa ini sa saindang pagtaram o tono nin boses. (Tal. 12:18) Kun dai ninda aatubangon an problema, mamemeligro an saindang pag-aguman.—Basahon an Santiago 3:7-10, 17, 18.\n12. Taano ta maninigong magmaigot nanggad an mga bagong kasal na magin magalang sa pagtaram?\n12 An mga bagong kasal maninigong magmaigot nanggad na magtaram nin may kabuutan asin paggalang sa kada saro tanganing magkaigwa nin bukas na komunikasyon na mayo nin pagsagin-sagin. “Baga man maugma an inot na mga taon nin pag-aguman, kun minsan nakakapangluya man iyan sa buot,” an nagigirumduman nin sarong agom na lalaki. “Mantang nagkakamidbidan kamong duwa kun manungod sa saindong mga namamatian, ugali, asin pangangaipo, puwedeng magkaigwa nin problema! Pero, makakatabang saindo kun kamo rasonable, tatao magpangisi, asin igwa kan nakakapasarig na mga kuwalidad na kapakumbabaan, pagigin mapasensiya, asin pagtitiwala ki Jehova.” Totoo nanggad iyan!\nMAGPAHILING NIN TUNAY NA KAPAKUMBABAAN\n13. Taano ta mahalagang marhay an kapakumbabaan tanganing magin makusog asin maugma an pag-aguman?\n13 An marahay na komunikasyon sa pag-aguman garo sapa na nagbubulos nin luway-luway asin tuninong sa sarong hardin. Mahalagang marhay an pagigin “mapakumbaba” tanganing dagos-dagos na magbulos an sapang iyan, sabi ngani. (1 Ped. 3:8) “Kapakumbabaan an pinakamadaling paagi tanganing resolberan an dai pagkakauyon huling pinapahiro ka kaiyan na magsabi nin ‘Pasensiya na,’” an sabi nin sarong brother na 11 taon nang kasal. Sarong elder na maugma bilang may-agom sa laog nin 20 taon an nagsabi: “Kun minsan mas mahalaga an pagsabi nin ‘Pasensiya na’ kisa sa ‘Namumutan taka.’” Sinabi niya pa: “Saro sa pinakamadaling paagi tanganing makapahiling nin kapakumbabaan iyo an pamibi. Kun kaming mag-agom magkaibanan na namimibi ki Jehova, napapagirumdom kami kan samong pagkabakong perpekto asin kan dai na kutana maninigong kabuutan nin Diyos. An simpleng pagirumdom na iyan nakakatabang sako na magkaigwa nin tamang pagmansay sa mga bagay-bagay.”\nPapagdanayon an marahay na komunikasyon sa saindong pag-aguman\n14. Paano nakakaapektar sa pag-aguman an kapalangkawan?\n14 Pero, an kapalangkawan dai nakakatabang sa mag-agom na makipaghusay. Nakakaulang iyan sa komunikasyon huling hinahali kaiyan an pagmawot asin kusog nin buot na maghagad nin dispensa. Imbes na mapakumbabang magsabi nin “Pasensiya na; patawadon mo ako,” an tawong mapalangkaw nagdadahilan. Imbes na mapakumbabang akuon an saiyang kaluyahan, binabasol niya an iba. Kun nakukulgan, naaanggot siya imbes na makipagkatuninungan, na tibaad minabalos paagi sa pagsabi nin makulog na mga tataramon o dai paggirong. (Par. 7:9) Iyo, an kapalangkawan nakakaraot sa pag-aguman. Marahay na girumdumon na ‘an Diyos minatumang sa mga mapalangkaw, alagad minatao nin biyaya sa mga mapakumbaba.’—Sant. 4:6.\n15. Ipaliwanag kun paano an pag-aplikar kan prinsipyo sa Efeso 4:26, 27 makakatabang sa mag-agom na atubangon an mga dai pagkakauyon na tibaad lumataw sa sainda.\n15 Siyempre, bakong realistikong isipon na nungkang malataw an kapalangkawan. Kaipuhan tang akuon an bagay na iyan asin tulos-tulos na atubangon. Sinabi ni apostol Pablo sa mga kapwa Kristiyano: ‘Dai nindo pasulnupon an aldaw sa saindong kaanggutan, ni tawan nin lugar an Diyablo.’ (Efe. 4:26, 27) An dai pagsunod sa Tataramon nin Diyos puwedeng magresulta sa dai kinakaipuhan na kapurisawan. “Sarong beses, dai mi inaplikar kan agom ko an Efeso 4:26, 27,” an panambitan nin sarong sister. “An resulta kaiyan iyo an nagkapira sa pinakamakaturutristeng mga banggi na dai nanggad ako makaturog na marhay!” Mas marahay nanggad na pag-ulayan tulos an mga bagay-bagay na an obheto iyo na magkaulian! Siyempre, tibaad kaipuhan kan mag-agom na tawan an kada saro nin dikit na panahon na magin kalmado. Angay man na mamibi para sa tabang ni Jehova tanganing magkaigwa nin tamang kaisipan. Kaiba digdi an pagigin andam na magpakumbaba, na matabang sa saindo na magpokus sa problema, bako sa saindong sadiri, tanganing dai na grumabe an situwasyon.—Basahon an Colosas 3:12, 13.\n16. Paano makakatabang sa mag-agom an kapakumbabaan tanganing magkaigwa nin tamang pagmansay sa marahay na mga kuwalidad asin abilidad kan kada saro?\n16 An kapakumbabaan asin kababaan nin buot nakakatabang sa may agom na magpokus sa marahay na mga kuwalidad asin abilidad kan agom niya. Halimbawa, tibaad may espesyal na mga talento an agom na babayi na ginagamit niya sa kapakinabangan kan pamilya. Kun an saiyang agom mapakumbaba asin may kababaan nin buot, dai siya mahahandal na mas matibay an agom niya sa bagay na iyan, kundi dadagkahon niya pa ini na gamiton an mga talentong iyan, sa siring ipinapahiling na pinapahalagahan asin padangat niya ini. (Tal. 31:10, 28; Efe. 5:28, 29) Kun an agom na babayi mapakumbaba man asin may kababaan nin buot, dai niya ipaghahambog an saiyang mga abilidad o memenoson an saiyang agom. Tutal, “sarong laman” sinda, kaya an nakakakulog sa saro nakakakulog man sa saro.—Mat. 19:4, 5.\n17. Ano an makakatabang sa mga mag-agom ngunyan na magin maugma asin magtao nin kaumawan sa Diyos?\n17 Daing duda na gusto nindo na an saindong pag-aguman magin arog kan ki Abraham asin Sara o Isaac asin Rebeca—tunay na maugma, nagdadanay, asin nagtataong kaumawan ki Jehova. Kun siring, mansayon an pag-aguman arog kan pagmansay diyan nin Diyos. Magsarig sa saiyang Tataramon para sa pakarurop asin kadunungan. Patalubuon an tunay na pagkamuot—“an laad ni Jah”—paagi sa pag-isip-isip nin may apresasyon sa saindong agom. (Awit ni Sal. 8:6, NW) Magmaigot na mapatalubo an kapakumbabaan. Trataron an saindong agom nin may paggalang. Kun gigibuhon nindo an mga bagay na ini, an saindong pag-aguman matao nin kagayagayahan sa saindo asin sa saindong Ama sa langit. (Tal. 27:11) Iyo, mamamatian man nindo an namatian nin sarong brother na 27 taon nang kasal, na nagsurat: “Dai ko maisip kun ano an magigin buhay ko kun mayo an sakong agom. An samong pag-aguman lalong nagkukusog aroaldaw. Ini huli sa samong pagkamuot ki Jehova asin sa regular ming pag-uulay.”


MOSIAH TSAPTER 17\nSi Alma nagtubod asin isinurat an mga tataramon ni Abinadi --- Si Abinadi nagtios na magadan sa paagi nin kalayo --- Siya nagpropesiya nin helang asin kagadanan sa paagi nin kalayo para sa saiyang mga paragadan.\nAsin ngonian ini nangyaring naglipas na kan si Abinadi nakapagtapos na sa mga sinasabing ini, na an hade nagsugo na an mga kapadean iyo an dapat na magkua saiya asin gibohon na siya dapat na gadanon.\n2 Alagad igwa nin saro sa kairibahan ninda na an pangaran Alma, siya man mismo sarong gikan sa lahi ni Nephi. Asin siya sarong hoben na lalake, asin siya nagtutubod sa mga tataramon na si Abinadi iyo an nagsabi, nin huli ta siya mismo nakakaaram manungod sa kadaendatahan na si Abinadi iyo an nagbuyagyag laban sainda; kun kaya siya nagpoon sa pagngayo-ngayo sa hade na siya dae magin anggot ki Abinadi, pero tugutan na siya puwedeng maghale sa katuninongan.\n3 Alagad an hade nagin mas grabe an kaanggutan, asin nagsugo na si Alma dapat pahaleon paluwas gikan sa kairibahan ninda, asin ipinadara an saiyang mga surugoon sa saiya na tanganing sinda iyo an maggadan saiya.\n4 Alagad siya nagdulag gikan sa atubangan ninda asin itinago an saiyang sadire na tanganing siya dae managboan. Asin siya habang nakatago sa laog nin kadakul na mga aldaw nagsurat kan gabos na mga tataramon na si Abinadi iyo an nakapagtaram.\n5 Asin ini nangyaring naglipas na an hade nagsugo sa saiyang mga guwardiya na parilibutan si Abinadi asin dakopon; asin saindang gaposon siya asin bitbiton siya pasiring sa kulungan.\n6 Asin sa pagkatapos nin tulong aldaw, habang nakapaghagad na nin kaisipan gikan sa saiyang mga kapadean, siya nagsugo na siya dapat darahon giraray sa saiyang atubangan.\n7 Asin siya nagsabi sa saiya: Abinadi, kami nakanagbo nin sarong akusasyon laban saimo, asin ika maninigo sa kagadanon.\n8 Nin huli ta ika mismo an nagsabi na an Diyos mismo sa saiyang sadire an mababa sa kairibahan kan mga kaarakian nin mga tawo; asin ngonian, nin huli sa kadahilanan na ini ikaw maninigong gadanon puwera lang kun ika magbawi kan gabos na mga tataramon na saimong ipinagtaram na karaotan manungod sakuya asin sa sakuyang mga katawohan.\n9 Ngonian si Abinadi nagsabi sa saiya: Ako mataram sa saimo, ako dae nanggad mabawi nin mga tataramon na sakuyang naitaram na saimo manungod kaining mga katawohan, nin huli ta ini totoo; asin tanganing ikaw makakaaram sa saindang katotohanan kaya ako nagtios sa sakuyang sadire na ako nagpahulog pasiring sa saindong mga kamot.\n10 Iyo, asin ako magtitios magin hanggan sa kagadanan, asin ako dae nanggad mabawi kan sakong mga tataramon, asin sinda masirbeng pusog na testimonya laban saindo. Asin kun kamo an magadan sakuya kamo magpapabulos nin inosenteng dugo, asin ini magtitindog bilang sarong testimonya laban saindo sa huring aldaw.\n11 Asin ngonian si hadeng Noah boot na kuta nang buhian siya, nin huli ta siya natakot sa saiyang tataramon; nin huli ta siya natakot na an mga paghuhukom nin Diyos baka nanggad mag-abot sa saiya.\n12 Alagad an mga kapadean nagkururahaw kan saindang mga boses laban saiya, asin nagpoon na mag-akusar saiya, na nagsasabi: Saiyang pinagbasangan an hade. Kun kaya an hade nagsulwak sa kaanggutan laban saiya, asin saiya siyang pinadakop na tanganing siya puwede nang gadanon.\n13 Asin ini nangyaring naglipas na sainda siyang dinakop asin ginapos siya, asin hinampak an saiyang kublit nin mga kahoy na panggatong, iyo, hanggan sa kagadanan.\n14 Asin ngonian kan an mga laad nin kalayo nagpoon na sa pagsulo saiya, siya nagkurahaw sa sainda, na nagsasabi:\n15 Hilnga, maski ini saindong ginibo sa sakuya, iyo man ini an mangyayaring maglipas na an saindong mga banhi magkakausa na kadakul magsasapo nin mga kakulugan na sakuyang pinagtiosang makamit, maski arog kan kakulugan nin kagadanan sa paagi nin kalayo; asin ini nin huli ta sinda nagtubod sa kaligtasan nin Kagurangnan nyatong Diyos.\n16 Asin ini nangyayaring naglipas na kamo magsasapo nin gabos na manera nin mga kahelangan nin huli man kan saindong mga kadaendatahan.\n17 Iyo, asin kamo hahampakon sa lambang kamot, asin itataboy asin magkakaralat paduman asin padigde, na arog sa sarong layas na mga hayop na nilalamag kan mga layas asin maiisog man na mga hayop.\n18 Asin sa aldaw na iyan kamo paghahanapon, asin kamo magtitios, arog kan tinios kong ini, an mga kakulugan nin kagadanan sa paagi nin kalayo.\n19 Kaya an Diyos iyo an nagbabalos sa sainda na iyo an nandestroso kan saiyang mga katawohan. O Diyos ko, resibeha baya an sakong kalag.\n20 Asin ngonian, kan si Abinadi nakapagtaram na kaining mga tataramon, siya natumba, habang nagtitios nin kagadanan sa paagi nin kalayo; iyo, ipinatunod sa kagadanan nin huli ta siya habong ipagpadaog an mga kasugoan nin Diyos, na pinagselyuhan an katotohanan kan saiyang mga tataramon sa paagi kan saiyang kagadanan.\n# posted by Unknown @ 5/21/2005 09:57:00 AM


Umuswag Pa Bilang Sarong Tawong Espirituwal! | Pag-aadalan\n“Padagos kamong maglakaw sigun sa espiritu.”—GAL. 5:16.\nKANTA: 22, 75\nAno an makakatabang sa sato na masiyasat an satong espirituwalidad?\nAno an kaipuhan niyatong gibuhon tanganing mapakusog pa an satong espirituwalidad?\nAno an magigin epekto sa saimong pang-aroaldaw na buhay kun igwa ka kan pag-iisip ni Cristo?\n1, 2. Ano an narisa nin sarong brother na kulang sa saiyang espirituwalidad, asin ano an ginibo niya?\nNABAWTISMUHAN si Robert kan tin-edyer siya, pero kan primero dai talaga niya sineryoso an katotoohan. Sinabi niya: “Dai man akong ginibong mandata, pero mayo sa buot an paglilingkod ko kaidto. Kun hihilingon, marahay man an espirituwalidad ko ta regular man ako sa gabos na pagtiripon saka nag-o-auxiliary payunir man pirang beses kada taon. Pero garo may kulang.”\n2 Narealisar sana ni Robert kun ano an problema kaidtong may agom na siya. Nagin libangan nindang mag-agom an paghapot sa kada saro nin mga hapot na basado sa Bibliya. An agom niyang makusog an espirituwalidad madaling nasisimbag an mga hapot. Pero sa parati, dai nakakasimbag si Robert kaya nasusupog siya. Sinabi niya: “Garo baga mayo akong aram. Naisip ko, ‘Kun ako an espirituwal na payo ni agom, dapat may gibuhon ako.’” Kaya may ginibo man nanggad siya. Sinabi niya: “Pinag-adalan ko an Bibliya, tapos pinag-adalan ko pa iyan nin pinag-adalan. Dangan, napagkorokonektar ko na an mga impormasyon. Nagin malinaw iyan sa sako, asin an pinakaimportante, nagkaigwa ako nin haraning relasyon ki Jehova.”\n3. (a) Ano an manunudan niyato sa eksperyensiya ni Robert? (b) Anong mahalagang mga hapot an pag-uulayan niyato?\n3 May mahalagang mga leksiyon kitang manunudan sa eksperyensiya ni Robert. Tibaad may mga kaaraman na kita sa Bibliya asin regular na nakikiasosyar sa Kristiyanong kongregasyon, pero dai kaiyan buot sabihon na tawong espirituwal na kita. O tibaad nag-uswag na man kita, pero kan mas siniyasat pa niyato an satong sadiri, nahiling ta na may puwede pa kitang pauswagon sa satong espirituwalidad. (Fil. 3:16) Tanganing matabangan kitang padagos na umuswag, sisimbagon niyato sa artikulong ini an tulong mahalagang hapot: (1) Ano an makakatabang sa sato na maaraman an totoong kamugtakan kan satong espirituwalidad? (2) Paano ta mapapakusog an satong espirituwalidad asin padagos pang mag-uswag bilang tawong espirituwal? (3) Paano makakatabang sa satong pang-aroaldaw na buhay an pagkaigwa nin makusog na espirituwalidad?\nPAGSIYASAT SA SADIRI\n4. Kiisay aplikado an sadol na nasa Efeso 4:23, 24?\n4 Kan magpuon kitang maglingkod sa Diyos, binago ta an satong sadiri asin nagkaigwa iyan nin epekto sa lambang aspekto kan satong buhay. Asin dai natapos sa satong pagpabawtismo an paggibo nin mga pagbabago. Sinabi sa sato kan Bibliya na “padagos [na] baguhon an paagi kan [satong] pag-iisip.” (Efe. 4:23, 24) Bako kitang perpekto, kaya kaipuhan niyato gabos na padagos na gumibo nin mga pagbabago. Dawa an haloy nang mga lingkod ni Jehova kaipuhan na pagdanayon an saindang espirituwalidad.—Fil. 3:12, 13.\n5. Anong mga hapot an makakatabang na masiyasat niyato an satong sadiri?\n5 Tanganing mapakusog asin mapagdanay ta an satong espirituwalidad, kaipuhan niyatong onestong siyasaton an satong sadiri. Hoben man kita o may edad na, puwede niyatong ihapot sa sadiri: ‘May naririsa daw akong pagbabago sa sadiri ko na nagpapahiling na urog akong nagigin tawong espirituwal? Nagigin mas arog daw ki Cristo an personalidad ko? Pag nasa Kristiyanong mga pagtiripon, ano an ipinapahiling kan ugali asin paggawi ko kun dapit sa sakuyang espirituwalidad? Pag nakikipag-ulay ako sa iba, ano an ipinaparisa kan mga sinasabi ko kun dapit sa mga plano ko sa buhay? Ano an ihinahayag mapadapit sa sako kan ugali ko sa pag-adal, kan pagbado asin pagpakarhay ko sa sadiri, o kan reaksiyon ko pag tinatawan nin sadol? Ano an ginigibo ko kun may sugot? Talaga daw na saro na akong maygurang na Kristiyano?’ (Efe. 4:13) An paghurop-hurop sa mga simbag ta sa mga hapot na ini makakatabang sa sato na maaraman kun gurano kakusog an satuyang espirituwalidad.\n6. Ano pa an tibaad kaipuhan niyato para maaraman ta an kamugtakan kan satong espirituwalidad?\n6 Tanganing maaraman ta an kamugtakan kan satong espirituwalidad, kaipuhan niyato kun minsan an tabang kan iba. Ipinaliwanag ni Pablo na dai masabutan kan tawong makalaman na dai inuuyunan nin Diyos an paagi niya nin pamumuhay. Pero nasasabutan na marhay kan tawong espirituwal an pagmansay nin Diyos. Aram man niya na dai nauugma si Jehova sa paagi nin pamumuhay kan tawong pisikal. (1 Cor. 2:14-16; 3:1-3) Sa parati, madaling naririsa kan mga elder na igwa kan pag-iisip ni Cristo an mga senyales nin makalaman na kaisipan. Kun sadulon ninda kita sa bagay na ini, aakuon ta daw asin iaaplikar iyan? Kun iyo, pinapatunayan ta na gusto niyatong mapakusog an satong espirituwalidad.—Par. 7:5, 9.\nPAGPAKUSOG SA ESPIRITUWALIDAD\n7. Taano ta bako lang kaaraman sa Bibliya an kaipuhan tanganing magin tawong espirituwal?\n7 Tandaan na bako lang kaaraman sa Bibliya an kaipuhan tanganing magin tawong espirituwal. Dakul an aram ni Hading Solomon mapadapit ki Jehova. Nagin kabtang pa ngani kan Bibliya an mga kasabihan niya. Pero kan huri, dai siya nagdanay na maimbod ki Jehova bilang tawong espirituwal. (1 Ha. 4:29, 30; 11:4-6) Kaya apuwera sa kaaraman sa Bibliya, ano pa an kaipuhan? Kaipuhan tang padagos na pauswagon an satong espirituwalidad. (Col. 2:6, 7) Paano ta iyan magigibo?\n8, 9. (a) Ano an makakatabang sa sato na maparigon ta an satong pagtubod? (b) Ano an dapat na magin pasuhan ta pag nag-aadal asin naghuhurop-hurop kita? (Hilingon an ritrato sa kapinunan kan artikulo.)\n8 Dinagka ni Pablo an mga Kristiyano kan inot na siglo na ‘padagos na maghinguwang patalubuon an saindang espirituwalidad.’ (Heb. 6:1) Ano an puwede tang gibuhon tanganing maiaplikar an sadol ni Pablo? An sarong mahalagang paagi iyo na pag-adalan mo nin bilog an librong “Magdanay Kamo sa Pagkamoot nin Dios.” Makakatabang ini na maaraman mo kun paano iaaplikar sa saimong buhay an mga prinsipyo sa Bibliya. Kun natapos mo na iyan, may iba pang mga publikasyon na puwede mong pag-adalan na makakatabang sa saimo na maparigon an saimong pagtubod. (Col. 1:23) Mahalaga man na hurop-hurupon na may kaibang pamimibi kun paano mo maiaaplikar an mga nanunudan mo.\n9 Tandaan na pag nag-aadal asin naghuhurop-hurop kita, dapat na an pasuhan ta iyo na magkaigwa kita nin udok sa pusong pagmawot na paugmahon si Jehova asin sunudon an saiyang mga pagbuot. (Sal. 40:8; 119:97) Kasabay kaiyan, hinguwahon niyatong isikwal an mga bagay na makakaulang kan pag-uswag niyato sa espirituwal.—Tito 2:11, 12.\n10. Ano an puwedeng gibuhon kan mga hoben tanganing mapakusog an saindang espirituwalidad?\n10 Kun saro kang hoben, igwa ka daw nin espirituwal na mga pasuhan? Sa kada pansirkitong asembleya, nakaugalian na nin sarong brother na naglilingkod sa Bethel na makipag-ulay sa mga kandidato sa bawtismo bago an programa. An dakul sa mga kandidato hoben. Hinahapot sinda kan brother kun ano an mga pasuhan ninda sa espirituwal. Maririsa sa simbag kan dakul sa sainda na pinag-isipan na nindang marhay kun paano ninda gustong paglingkudan si Jehova. May mga gustong maglaog sa bilog na panahon na paglilingkod o magtabang kun sain mas nangangaipo nin mga parahayag. Pero kun minsan, may mga hoben na dai makasimbag. Posible daw na iniisip nindang dai ninda kaipuhan na magkaigwa nin espirituwal na mga pasuhan? Kun ika sarong hoben, haputon an sadiri: ‘Nakikikabtang daw ako sa espirituwal na mga aktibidad dahil sana ta iyan an inaasahan sako kan mga magurang ko? Hinihinguwa ko daw na maparani sa Diyos paagi sa pagkaigwa nin personal na relasyon sa saiya?’ Siyempre, an sadol na magkaigwa nin espirituwal na mga pasuhan bako sanang para sa mga hoben. An pagkaigwa kan siring na mga pasuhan makakatabang sa sato gabos bilang mga lingkod ni Jehova na mapakusog an satong espirituwalidad.—Par. 12:1, 13.\n11. (a) Tanganing umuswag kita sa espirituwal, ano an kaipuhan niyatong gibuhon? (b) Kiisay na halimbawa sa Bibliya an puwede tang arugon?\n11 Pag naaraman ta na kun ano an puwedeng pauswagon sa satong sadiri, kaipuhan tang gumibo nin mga pagbabago. Mahalagang marhay na kita magin tawong espirituwal. Sa katunayan, nakataya diyan an satong buhay. (Roma 8:6-8) An pagigin maygurang sa espirituwal dai man nangangahulugan na kita magin perpekto. Matatabangan kita kan banal na espiritu ni Jehova na gumibo nin kinakaipuhan na mga pagbabago. Pero siyempre, kaipuhan ta pa man giraray na maghinguwa. Si John Barr, miyembro kaidto kan Namamahalang Grupo, nagkomento dapit sa Lucas 13:24 mga pirang taon na an nakaagi: “Dakul an dai nagigin mapanggana huling dai sinda gayong naghinguwang kumusog.” Dapat magin arog kita ni Jacob na dai nagpundo sa pakigumulan sa sarong anghel sagkod na dai itinatao sa saiya an sarong bendisyon. (Gen. 32:26-28) Baga man kawili-wili an pagbasa nin Bibliya, dai niyato dapat isipon na an Bibliya kapareho nin sarong nobela na ginibo tangani sanang malibang an mga nagbabasa. Kaipuhan tang maigot na hanapon an espirituwal na mga kayamanan na makakatabang sa sato.\nKun Paano Papakusugon an Saimong Espirituwalidad\nMaigot na pag-adalan an Tataramon nin Diyos, asin hurop-hurupon an mga nababasa\nHinguwahon na iaplikar an mga nanunudan\nAkuon an paggiya kan banal na espiritu ni Jehova\nAkuon an tabang kan iba, asin pasalamatan sinda\n12, 13. (a) Ano an makakatabang sa sato na maiaplikar an Roma 15:5? (b) Paano makakatabang sa sato an halimbawa asin sadol ni apostol Pedro? (c) Ano an puwede mong gibuhon tanganing kumusog an saimong espirituwalidad? (Hilingon an kahon na “ Kun Paano Papakusugon an Saimong Espirituwalidad.”)\n12 Mantang hinihinguwa niyatong pakusugon an satong espirituwalidad, tatabangan kita kan banal na espiritu na mabago an satong kaisipan, asin luway-luway iyan na magigin kapareho kan ki Cristo. (Roma 15:5) Saro pa, makakatabang iyan sa sato na mahali an makalaman na mga pagmawot asin magkaigwa kan mga kuwalidad na nakakapaugma sa Diyos. (Gal. 5:16, 22, 23) Kun marisa tang an satong isip nakapokus na sa materyal na mga bagay o sa mga pagmawot kan laman, dai kita sumuko. Padagos na hagadon an banal na espiritu, dangan tatabangan ka ni Jehova na maipokus an saimong kaisipan sa tamang mga bagay. (Luc. 11:13) Girumdumon si apostol Pedro. Pirang beses siyang nakagibo nin mga bagay na dai gigibuhon nin sarong tawong espirituwal. (Mat. 16:22, 23; Luc. 22:34, 54-62; Gal. 2:11-14) Pero dai siya nagsuko. Sa tabang ni Jehova, padikit-dikit niyang naarog an kaisipan ni Cristo. Puwede ta man iyan magibo.\n13 Sa katunayan, nagsambit si Pedro nin espesipikong mga kuwalidad na puwede tang pauswagon. (Basahon an 2 Pedro 1:5-8.) Mantang ‘ginigibo niyato an gabos na paghihinguwa’ tanganing mapauswag an mga kuwalidad na arog kan pagpupugol sa sadiri, pakatagal, asin pagkamuot sa mga tugang, matatabangan kita kaiyan na padagos na kumusog sa espirituwal. Kada aldaw puwede niyatong ihapot sa sadiri, ‘Anong kuwalidad an puwede kong pauswagon ngunyan tanganing mas kumusog an sakong espirituwalidad?’\nPAG-APLIKAR KAN MGA PRINSIPYO SA BIBLIYA SA PANG-AROALDAW NA BUHAY\n14. Ano an epekto sa sato kun makusog an satong espirituwalidad?\n14 Kun arog ki Cristo an satong kaisipan, magkakaigwa iyan nin epekto sa satong sinasabi asin paggawi sa trabaho o sa eskuwelahan, asin sa mga desisyon ta sa aroaldaw. Mahihiling sa satong mga desisyon na hinihinguwa niyatong magin parasunod ni Cristo. Bilang mga tawong espirituwal, nungka kitang magibo nin ano man na makakaraot sa relasyon niyato sa satong Ama sa langit. An satong arog-Cristong pag-iisip mapahiro sa sato na labanan an mga sugot. Pag naggigibo kita nin mga desisyon, mapundo nguna kita asin iisip-isipon an mga hapot na: ‘Anong mga prinsipyo sa Bibliya an makakatabang sako na magdesisyon? Ano daw an gigibuhon ni Cristo kun siya an nasa sitwasyon na ini? Anong desisyon daw an makakapaugma ki Jehova?’ Tanganing masanay kita na mag-isip nin arog kaiyan, pag-ulayan ta an nagkapirang posibleng mga sitwasyon. Sa kada saro kaiyan, pag-uulayan ta an sarong prinsipyo sa Bibliya na makakatabang sa sato na makagibo nin madunong na desisyon.\n15, 16. Magtao nin mga halimbawa kun paano nakakatabang sa sato an pagkaigwa kan kaisipan ni Cristo pag nagdedesisyon mapadapit sa (a) pagpili nin maaagom. (b) pagpili nin mga amigo.\n15 Pagpili nin maaagom. An prinsipyo sa Bibliya dapit digdi mahihiling sa 2 Corinto 6:14, 15. (Basahon.) Malinaw sa sinabi ni Pablo na an tawong espirituwal talagang lain na marhay sa tawong pisikal o makalaman. Magkaiba an pagmansay ninda sa mga bagay-bagay. Paano makakatabang sa saimo an prinsipyong ini sa pagpili nin maaagom?\n16 Pagpili nin mga amigo. Hilingon an prinsipyo sa Bibliya sa 1 Corinto 15:33. (Basahon.) An tawong diyosnon dai makikiiba-iba sa mga tawong puwedeng magsapeligro kan saiyang espirituwalidad. Pag-isipan kun paano mo maiaaplikar an prinsipyong ini sa manlain-lain na sitwasyon. Halimbawa, paano iyan makakatabang sa saimo kun dapit sa social media? Ano an dapat mong gibuhon kun agyaton kang magkawat nin online game kan mga dai mo man kaburubisto?\nAn mga ginigibo ko daw na desisyon makakatabang sa sako na umuswag sa espirituwal? (Hilingon an parapo 17)\n17-19. Paano makakatabang sa saimo an pagkaigwa nin espirituwal na pagmansay (a) na likayan an mga gibong daing kamanungdanan? (b) na magbugtak nin marahay na mga pasuhan sa buhay? (c) kun may mga dai pagkakauyon?\n17 Mga aktibidad na nakakaulang sa pag-uswag sa espirituwal. May kaibang patanid an mga sinabi ni Pablo sa mga kapwa niya Kristiyano. (Basahon an Hebreo 6:1.) Ano an “mga gibong daing kamanungdanan” na dapat tang likayan? Ini an mga aktibidad na dai nakakatabang sa sato na magin mas makusog sa espirituwal. Makakatabang sa sato an prinsipyong ini na masimbag an dakul na hapot arog nin: ‘An aktibidad daw na ini kaiba sa mga gibo kan laman? Dapat ko daw akuon an alok na ini sa negosyo? Taano ta dai ako dapat umiba sa mga grupong repormista?’\nAn mga ginigibo ko daw na desisyon makakatabang sa sako na magkaigwa nin espirituwal na mga pasuhan? (Hilingon an parapo 18)\n18 Espirituwal na mga pasuhan. An mga sinabi ni Jesus sa Sermon sa Bukid nagtatao sa sato nin malinaw na giya sa pagbugtak nin mga pasuhan. (Mat. 6:33) An tawong espirituwal nag-aabot nin espirituwal na mga pasuhan. An pagsaisip niyato kan prinsipyong ini makakatabang sa sato na masimbag an mga hapot na arog kan: ‘Kaipuhan ko pa daw magpursigi nin mas halangkaw na edukasyon? Aakuon ko daw an alok na ini sa trabaho?’\nAn mga ginigibo ko daw na desisyon makakatabang sa sako na “makipagkatuninungan”? (Hilingon an parapo 19)\n19 Mga dai pagkakauyon. Paano makakatabang sa sato an sadol ni Pablo sa kongregasyon sa Roma kun may mga dai pagkakauyon? (Roma 12:18) Bilang mga parasunod ni Cristo, hinihinguwa niyatong “makipagkatuninungan sa gabos na tawo.” Kun magkaigwa nin dai pagkakauyon, ano an ginigibo niyato? Nasasakitan daw kitang magpahunod, o midbid daw kitang “nakikipagkatuninungan”?—Sant. 3:18.\n20. Taano ta gusto mong umuswag sa espirituwal?\n20 Pira sana ini sa mga halimbawa kun paano makakatabang sa sato an mga prinsipyo sa Bibliya na makagibo nin madunong na mga desisyon arog kan aasahan ta sa sarong tawong espirituwal. Kun makusog an satong espirituwalidad, makakatabang iyan na magin maugma asin nakakakontento an satong buhay sa aroaldaw. Si Robert, na sinambit kasubago, nagsabi: “Kan magkaigwa na ako nin tunay na relasyon ki Jehova, nagin mas marahay akong agom saka ama. Kontento ako saka maugma.” Makakamtan man niyato an arog kaiyan na mga bendisyon kun magigin panginot sa sato an pag-uswag ta sa espirituwal. Bilang mga tawong espirituwal, magkakaigwa kita nin mas nakakakontentong buhay ngunyan asin nin “tunay na buhay” sa maabot na panahon.—1 Tim. 6:19.\nI-share I-share Umuswag Pa Bilang Sarong Tawong Espirituwal!


Teorya nin bilang - Wikipedia\nTeorya nin bilang\nAn distribusyon kan mga primong bilang iyo an sentral na punto nin pag-aadal kan teorya nin bilang. An Ulam spiral na ini iyo pig-iilustrar ini, na nagpapahiling, sa patikular, sa kondisyonal na katalingkasan sa tahaw kan pagigin primo asin pagigin bilang nin nagkapirang mga kwadratikong polinomyal.\nAn teorya nin bilang (Ingles: number theory), inaapod man bilang aritmetika o halangkaw na aritmetika sa suanoy kaining paggamit, iyo sarong sanga nin purong matematika na dapit sa pag-aadal nin mga integer asin mga pagganang may bilang na integer (integer-valued functions). An Alemang matematiko na si Carl Friedrich Gauss (1777–1855) nagsabi, "An matematika iyo an reyna kan mga siyensya—asin an teorya nin bilang an reyna kan mga matematika." An mga teorista nin bilang pig-aadalan an mga primong bilang (prime numbers) pati naman an mga karakter kan mga matematikong bagay na gikan sa mga integer (halimbawa, an mga rasyonal na bilang) o may kahulugan bilang heneralisasyon kan mga integer (halimbawa, alhebraikong integer).\nAn suanoy na termino para sa teorya nin bilang iyo an aritmetika. Sa kapinunan kan ika-20 na siglo, pigribayan na ini kan "teorya nin bilang". (An taramong "aritmetika" iyo ginagamit kan heneral na publiko para sa mga "hababang kalkulasyon"; nakaguno man ini nin iba pang mga kahulugan sa matematikong lohika, sa Peano arithmetic, asin siyensyang pangkompyuter, sa floating point arithmetic.) An paggamit sa terminong aritmetika para sa teorya nin bilang iyo nakaguno liwat nin pagbisto sa pangaduwang kabanga kan ika-20 na siglo, huli sa parte kan impluwensya nin mga Pranses. Sa partikular, an aritmetikal iyo harus dapit sa pagladawan sa bilang-teoretiko.\nAn Wikiquote igwa nin mga pagsambit na relatibo sa: Teorya nin bilang\nIgwang relatibong medya para sa Teorya nin bilang duman sa Wikimedia Commons\nNumber Theory na intra sa Encyclopedia of Mathematics\nKinua sa "https://bcl.wikipedia.org/w/index.php?title=Teorya_nin_bilang&oldid=211451"\nHuring binago an pahinang ini kaitong 17 Agosto 2021, alas 04:49.


Kadakli kan mga LGU mayong Tourism office, Tourism code\nCiudad nin Legazpi – An Department of Tourism (DOT) nakatutok sa programa sa turismo alagad kadakli kan mga lokal na gobierno sa Kabikolan mayong opisina sa turismo asin mayo pa nin Local Tourism Code.\nIni an mga pahayag sa miembros kan media ni DOT Regional Director Benjamin Santiago mantang dakulang bagay sa saindang ahencia na dapat yaon an suporta kan mga LGUs nganing pakusogon an turismo sa Kabikolan bako lang sa nagkaperang lugar arog kan provincia nin Albay na yaon digdi an bantugan na Volcan Mayon, Camarines Sur na yaon digdi an CamSur Watersport Complex (CWC), asin Sorsogon na yaon man digdi an butanding.\nDai sakop kan DOT na mag-organisar kan mga Tourism Office envez yaon ini sa juridiksyon kan lokal na gobierno mantang saro sa mga rekisitos kan Department of Interior and Local Government (DILG) nganing maging candidato sa Seal of Good Governance an sarong LGU dapat igwang sadiring TO asin Tourism Code.\nSinabi pa na mahalaga an Tourism Code na dapat pandayon kan Sanggunian Bayan o Sanggunian Panlungsod nganing matagamhan nin prosupuesto an mga potensyal na lugar na pudeng dayuhon nin turista asin igwa susunodon na mga programa asin policia na dapat iimplementar.\nHinagad kan DOT an cooperasyon kan mga LGU na sagcod sa ngonian dai pang Tourism Code asin maninigo na magcrear nin posisyon para sa Tourism Officer nganing makatabang asin maging operational an mga programa sa turismo.\nAn sarong lugar na pigdadayo nin mga turismo makakatabang sa lado nin economia asin dagdag trabajo.\nHaloy nang pigmamando kan DILG na dapat an mga LGU magcrear kan sinambit na opisina alagad digdi sa Bikol kadakli sa sainda mayong opisina.\nAlagad napag-araman sa ibang LGUs an dahilan sa kawaran ninda kan TO asin LTC huli sa kakulangan nin fondo asin mayo man nin potensyal na lugar para sa turismo na puedeng dayuhan kan lokal asin dayuhan na turista. (MM)


3 medical worker sa RHU Pilar, tinamaan kan Covid-19 - SORSOGON NEWS ONLINE\nHome News 3 medical worker sa RHU Pilar, tinamaan kan Covid-19\n3 medical worker sa RHU Pilar, tinamaan kan Covid-19\nTolong frontliner na kinabibilangan kan sarong doktor na nagtatrabaho sa Rural Health Unit kan Pilar an kabilang sa mga bagong tinamaan kan corona virus disease sa probinsya kan Sorsogon.\nEnot ng pinangaranan ni Gobernador Francis Joseph Escudero an mga ini na sinda Dr. David Remedios Daza, 57 anyos, David Aquino Mandrilla Jr., 53 anyos, Sanitation Officer na mga residente kan Brgy. Banuyo asin si Mark Ramir Co Manalang Jr., 29 anyos na sarong medical technologist kan nasambit ng RHU.\nApwera kaini, kasabay man sa nadagdag sa listahan kan mga nagpositibo sa Covid-19 an sarong 59 anyos na babaye na residente kan Brgy. San Jose sa banwaan pa man guiraray kan Pilar na may Bicol Code Number 1616.\nDahilan kaini, suminakat na sa 32 an kompirmadong kaso kan virus sa Pilar, 18 sa siring na bilang iyo an mantenidong aktibo.\nSa ibong na lado, nadagdagan an bilang kan mga nakarecober sa Covid-19 sa Sorsogon makalihis na magrahay si Bicol 1224 na sarong empleyado kan Provincial Health Office.\nEnot ng pinangaranan kan gobernador an nasabing persona na si Fernan Lafuente Ocampo, 52 anyos na residente kan OLV, Pangpang sa Sorsogon City asin sarong rehistradong nurse na kabilang sa Emerging and Re-emerging Infectious Disease o EREID COVID-19 Team kan probinsya.//\n3 medical worker sa RHU Pilar, tinamaan kan Covid-19 Reviewed by Sorsogon-News on 3:52 PM Rating: 5


Talinga - Wikipedia\nAn talinga nin tawo\nAn estruktura sa laog kan talinga\nAn talinga (pagsayod: /tali.ŋa/) iyo an organo na nakakarisa kan anoman na tanog. An talinga kan mga hayop na napipisan sa vertebrate nagkakaagidan sa biolohiya, poon sa sira sagkod sa tao, na totoo may pagkakaiba sa estruktura depende sa order asin species. Ini bako sana na pandakop nin tanog kundi may mayor na papel sa sentido nin paghihinimbang asin sa tayo' kan hawak. An talinga kabtang kan sistema awditoryo.\nAn katagang "talinga" pwede tama man na pigtotomoy an enterong organo o idto sanang nahihiling na parteng labaw. Sa kadaklan kan mga hayop an nahihiling na talinga iyo idtong tisyu na oldot, na sa Ingles inaapod man na pinna. An oldot na ini pwedeng iyo sana an nahihiling pero ini saro lamang sa magkapirang paagi sa pagdadangog alagad mayo ini nin trabaho pag'abot sa pagtitimbang kan hawak.\nAn mga vertebrates igwang padis na talinga sa magkaibong na gilid kan payo. An siring na bugtak nagtatabang sa paradangog sa pagrisa kun saen naghahale an tanog.\n↑ talinga. Lingua Libre\nKinua sa "https://bcl.wikipedia.org/w/index.php?title=Talinga&oldid=200535"\nHuring binago an pahinang ini kaitong 12 Enero 2021, alas 08:30.


BASAHON SA Afrikaans Albanian Aleman Amharic Arabic Armenian Aymara Bicol Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Danish Dutch Efik Español Estonian Ewe Finnish Ga Georgian Griego Guarani Haitian Creole Hapon Hiligaynon Hungarian Icelandic Igbo Iloko Indonesian Ingles Italiano Kazakh Kikuyu Kinyarwanda Kirghiz Kirundi Koreano Lingala Lithuanian Luo Malagasy Maltese Myanmar Norwegian Nzema Pangasinan Papiamento (Aruba) Polish Portuguese Pranses Quechua (Bolivia) Romanian Ruso Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Sranantongo Swahili Swedish Tagalog Thai Tigrinya Tsonga Turkish Twi Ukrainian Vietnamese Xhosa Yoruba Zulu\nNagririlibot an sarong grupo nin mga arkeologo sa mga bangin asin kuweba sa kaawagan nin Judea kan mahiling kan mga miyembro kaiyan an sarong kuweba sa tuktok nin bugsukon na bangin. May mahahanap daw sindang mahalagang bagay, arog baga nin antigong mga gamit o manuskrito na arog kan Dead Sea Scrolls? Nabigla sinda kan may madiskubre talaga sindang nakatagong kayamanan, na kan huri inapod na kayamanan nin Nahal Mishmar.\nAN KOLEKSIYON na iyan, na nakua kan Marso 1961, nakatago sa sarong gatak saka nakapatos sa banig na gibo sa gaho. Labing 400 na bagay an laog kaiyan, na an kadaklan gibo sa tanso. * Igwa duman nin mga korona, setro, kagamitan, baston, asin iba pang armas. Interesado sa nadiskubreng ini an mga parabasa nin Bibliya huli ta sinambit sa Genesis 4:22 na si Tubal-cain sarong ‘panday nin ano man na gibo sa metal [“tanso,” NW] saka batbat.’\nKadakul pa nin hapot manungod sa pinaghalian kan nakatagong kayamanan na iyan. Dawa arog kaiyan, ipinapahiling kan nadiskubreng ini na an pagmina, pagtunaw, asin paghurma nin tanso haluyon nang ginigibo sa mga lugar na nasambit sa Bibliya.\nMGA LUGAR SA DAGANG PANUGA NA MAY TANSO\nKan madali nang maglaog an mga Israelita sa Dagang Panuga, sinabi sa sainda ni Moises: ‘Makakamina kamo nin kobre sa kabubuldan kan daga.’ (Deuteronomio 8:7-9, BPV) * Sa Israel asin Jordan, nakadiskubre an mga arkeologo nin suanoy na mga minahan saka tunawan nin metal, arog kan Feinan, Timna, saka Khirbat en-Nahas. Ano an mga nahiling ninda sa lugar na idto?\nSa Feinan saka Timna, kadakul nin hababaw na kalot na pigminahan kaidto nin tanso sa laog nin dai mababa sa 2,000 na taon. Sa ngunyan, makakahiling pa duman nin mga pidaso nin mga gapong may tanso na may burutik-butik na kulor berde. Paagi sa kagamitan na gibo sa bato o gapo, mano-manong pigtitiktik kaidto kan mga minero an darakulang gapo tanganing kumua nin tanso sa mga parte kan gapo na hiling-hiling an mga tanso. Pag naubos na an tanso, minakalot sinda nin mas hararom gamit an mga kagamitan na metal. Pinapadakula ninda an mga kuweba asin naggigibo nin mga agihan saka tunnel. Sa libro kan Bibliya na Job, igwa kita nin mababasa manungod sa arog kaiyan na pagmimina. (Job 28:2-11) Magabat na trabaho ini. Sa katunayan, puon ikatulong siglo sagkod ikalimang siglo C.E., sinesentensiyahan kan Romanong awtoridad an pusakal na mga kriminal asin iba pang preso na magtrabaho sa minahan nin tanso sa Feinan.\nSa Khirbat en-Nahas (nangangahulugan na “Kagabaan nin Tanso”) mahihiling an darakulang tambak nin basura hali sa pagmina, na nagpapahiling na lagduan an pagtutunaw nin tanso duman. Nagtutubod an mga iskolar na dinadara duman an mga gapong may tanso hali sa karaning mga minahan, arog kan Feinan asin Timna. Tanganing masuway an tanso sa gapo, pinapainit an baga sagkod sa mga 1,200 degree Celsius sa laog nin walo sagkod sampulong oras paagi sa pagbuga nin duros o paros gamit an tubo saka pambomba na pigtutungtungan nin bitis. Sa parati, kaipuhan nin limang kilong gapong may tanso para makabilog nin mga sarong kilong solidong tanso, na puwede nang hurmahon asin gibuhon na iba-ibang gamit.\nPAGGAMIT NIN TANSO SA SUANOY NA ISRAEL\nSa Bukid nin Sinai, sinabi kan Diyos na Jehova na an makintab na metal na ini na pigmimina duman iyo an gamiton sa pagtugdok kan tabernakulo, asin kan huri iyo man iyan an ginamit sa pagtugdok kan templo sa Jerusalem. (Exodo, kapitulo 27) Posibleng may aram na an mga Israelita manungod sa pagpanday nin metal bago sinda magduman sa Ehipto, o tibaad nanudan ninda iyan duman. Kan maghali na sinda sa Ehipto, tatao na sindang maghurma kaya nakagibo sinda kan ugbon na baka. Nakagibo man sinda kan dakul na kagamitan na tanso na kaipuhan sa tabernakulo—arog kan dakulang planggana, kaldero, kawali, pala, asin tinidor.—Exodo 32:4.\nKan nagbabaklay na sa kaawagan an mga Israelita, nagreklamo sinda manungod sa manna asin sa suplay nin tubig. Posibleng nangyari iyan sa may Punon (puwedeng ini an Feinan ngunyan) na sarong lugar na mayaman sa tanso. Bilang padusa, nagpadara si Jehova nin makamandag na mga halas, asin dakul an nagadan. Kan magsulsol an mga Israelita, nakimahirak si Moises para sa sainda. Pigsabihan siya ni Jehova na maggibo nin tansong halas tapos ilaag iyan sa sarong poste. Sinabi kan Bibliya: ‘Asin nangyari, na kun igwa nin tinutuka nin halas asin minahiling duman sa halas na kalongkaki, siya nabubuhay.’—Bilang 21:4-10; 33:43.\nAN MGA TANSO NI HADING SOLOMON\nGibo sa tanso an dakul na parte kan templo sa Jerusalem\nKadakul na tanso an ginamit ni Hading Solomon para sa templo sa Jerusalem. An kadaklan kaiyan nakua kan saiyang ama na si David sa pakikilaban sa mga Siriano. (1 Cronica 18:6-8) An minoldeng dagat, an dakulaon na tansong planggana na ginagamit kan mga saserdote sa paghugas, puwedeng lagan nin 66,000 na litro nin tubig asin posibleng may timbang na sagkod sa 30 tonelada. (1 Hade 7:23-26, 44-46) Tapos, igwa nin duwang dakulaon na tansong harigi sa laugan kan templo. An langkaw kaiyan 8 metros, saka 2.2 metros an langkaw kan payo-payo kaiyan. Mayo iyan nin laog. An hibog kaiyan 7.5 sentimetros asin 1.7 metros an diyametro. (1 Hade 7:15, 16; 2 Cronica 4:17) Dakulon na tanso an siguradong ginamit sa paggibo sana kaini.\nGinagamit man an tanso sa pang-aroaldaw na buhay kan mga tawo kaidtong panahon kan Bibliya. Halimbawa, may mababasa kitang mga armas, pamposas, instrumento sa musika, asin pinto na gibo sa tanso. (1 Samuel 17:5, 6, NW; 2 Hade 25:7; 1 Cronica 15:19; Salmo 107:16) May sinabi si Jesus na tansong kuwarta sa mga supot, asin nasambit man ni apostol Pablo si ‘Alejandro na panday nin kalongkaki.’—Mateo 10:9; 2 Timoteo 4:14.\nDakul pang hapot an kaipuhan masimbag kan mga arkeologo asin istoryador manungod sa pinaghalian kan kadakul na kagamitan na gibo sa tanso kaidtong panahon kan Bibliya, pati na idtong kayamanan nin Nahal Mishmar. Pero dai maninigaran na, arog kan pinapatunayan kan mga sinasabi kan Bibliya, an minanang daga kan mga Israelita talagang ‘sarong marahay na daga, na duman magmimina sinda nin kobre sa kabubuldan.’—Deuteronomio 8:7-9, BPV.\n^ par. 3 An tanso (copper) trinadusir man na “kalongkaki” asin “kobre” sa ibang bersiyon nin Bibliya.\nAn Pagigin Eksakto kan Bibliya Kun Dapit sa Kasaysayan Kasaysayan Asin an Bibliya


(Pinagbalikwat gikan sa Libmanan, Camarines Sur)\nTagboan: 13°42′0″N 123°4′12″E Tagboan: 13°42′0″N 123°4′12″E\nSusog sa sensus kan 1 Mayo 2020, igwa ining 112,994 katawong nag-eerok digdi sa 23,343 kaharongan. Igwa ining sukol na 342.82 kilometro kwadrado.\nNapapalibotan an banwaan kan Sipocot sa norte, Cabusao sa norte-subangan, Bicol River sa subangan, Pamplona sa habagatan, Pasacao sa sur, asin Golpo kan Ragay sa sulnopan.\nAn banwaan nin Libmanan lataw sa historya asin kultura kan Bikol nin huli ta saro ini sa mga haloy nang namuknang banwaan sa Camarines Sur asin tagob sa kultural na yaman. Halimbawa, igdi nag-administrar nin haros duwang polong taon (1845-1846) asin (1847 - 1865) si Fray Bernardino Melendreras. Siya an tunay na pigtutubodan na kagsurat kan epikong Ibalong sa lenggwaheng Kastila huli ta siya talaga parasurat rawitdawit asin bakong harayo an sinasabing "parasing-pasing" na epiko igdi mansana niya naponpon sa Libmanan sa halawig na pag-erok niya igdi manta duman sa Albay, naglabi sana siyang sarong taon (1865-1867).\nIgdi man sa Libmanan, sa baryo kan Bigaho, nakotkot idtong pwedeng apodon na sanang Lokdo nin Libmanan. Ini nagmumustra nin mga pigurin na pinag-adalan nin hararom ni Dr. Zeus Salazar, sarong antropologo, asin nagtao siyang opinion base sa adal niyang ini na an epikong Ibalong iyong gayo an pigiistorya kan mga pigurin sa lokdo asin an kahadean ni Handyong posible nakabase igdi sa Libmanan. An lokdô na ini takop kan sarong tapayan-na-lulubngan. An nakadukay kani iyo si Ermelo Almeda, sarong taga-Naga asin paradamot nin mga artifaks asin relikyas kan soanoy na panahon. Ngonyan an lokdô naka-displey sa Museo del Seminario Conciliar de Nueva Caceres kan Holy Rosary Minor Seminary.\nNabanggit man an Libmanan ni Feodor Jagor, sarong Aleman na antropologo na nagbisita igdi sa Pilipinas (1859-1860). Sa saiyang libro na Reisen in der Philippinen (na pinalis sa Ingles ni Austin Craig, 1917) sabi niya si Melendreras daa mismo an nagsalaysay saiya na kan taon 1851 nakakotkot sa Poro'. sarong lugar igdi, nin mga antigong tapayan, mga plato, mga kolambiga, mga bronseng daga, mga bungô asin tu'lang nin tao saka kun ano-ano pang mga bagay na soanoy nang maray. Sabi nya nakidagos pa siya ki Fray Bernardino Melendreras na iyo kadto an kura paroko.\nMaka-ngalas ta igwa ngani igdi sa Libmanan na baranggay na an apod Handong na pigaatid-atid kan mga paraadal kun baga ini ginuno mansana sa pangaran ni Handyong. Igwa man antigong paroy na an ngaran hinandyong, na kun baga kawat sa isip, ipinagngaran sa heroeng si Handyong?\nAn banwaan man na ini iyo an ginibong ontokan kan Tangkong Vaca Guerilla Unit kan nagsakyada an mga Hapon sa Pilipinas. Igdi nagbase sa Libmanan an mga guerilla asin iyo ini an yunit na nagpatalsik sa mga Hapon sa Naga, katuwang an ibang guerilla yunit, kan pataposon na an guerra.\nOrog pa sa gabos, an Libmanan iyo an nagtao kan saro niyang aki na dakula nanggad an ambag sa lantad nin edukasyon igdi sa ronang Bikol: si Dr.Jaime Hernandez (1892-1986). Si Dr.Jaime Hernandez, aki ni Leon Hernandez na saro sa Quince Martires kan Camarines, iyo an kagtogdas kan pinakadakula asin pinakagurang na unibersidad sa Kabikolan, an Universidad de Nueva Caceres (University of Nueva Caceres) na minukna niya kan taon 1954.\nSa pagkiling kan banwaan na Libmanan saiya asin pag-onra kan saiyang naginibohan, an banwaan na ini nagpahaman asin pinatindog an sarong estatuwa para sa pag-orgulyo kan saiyang pangaran. An monumento ikinaag sa sarong plasa na nginaranan na, "Dr. Jaime Hernandez Mini Park".\nDiyosesis kan LibmananLiwaton\nAn Libmanan poon kan taon 1990 nagin tukawan nin local na Simbahan Katoliko. Nagin ining sarong lokal na teritoryo sa kasaysayan nin Simbahan sa Bikol. Pinagmukna an Prelatura kan Libmanan kan Marso 19, 1990. An enot na Obispo iyo si Muy Reverendo Prospero Arellano D.D. Pinagnombrahan siya kan Vaticano bilang Obispo kan prelatura kan Deciembre 9, 1989 kasabay kan pagdeklara na igwa na nin Prelatura sa norteng parte kan Nueva Caceres.\nKan Junio 19, 2009, naimukna bilang sarong diyosesis an local na simbahan kan Libmanan. Asin an nasasakupang mga banwaan iyo an mga banwaan kan primer asin segundo distrito kan Camarines Sur.Sa kapinonan, an Diyosesis igwa nin 16 na mga parokya. Kan 2006, Hangang sa presenteng taon, igwa na ining 28 parokya. An Presenteng Pamayo kan diyosesis iyo si Muy Reverendo Jose R. Rojas, Jr. D.D. Asin enot na Obispo kan Diyosesis kan Libmanan.\nDagdag na ginunuanLiwaton\nPinaghugot gikan sa "https://bcl.wikipedia.org/w/index.php?title=Libmanan&oldid=223357"\nLast edited on 29 Desyembre 2021, at 17:33\nHuring pigliwat an pahinang ini kan 29 Desyembre 2021, alas 17:33.